SESB Laksana Pemotongan Bekalan Bil Tertunggak Bermula Disember

KOTA KINABALU: Bermula 6 Disember, Sabah Electricity Sdn Bhd (SESB) akan melaksanakan pemotongan bekalan elektrik kepada pengguna yang mempunyai jumlah bil tertunggak melebihi sembilan bulan.

Pengurus Besar Kanan (Pengurusan Aset) SESB, Ir. Norhizami Abu Hasan berkata pengguna perlu menjelaskan bil elektrik masing-masing setiap bulan walaupun SESB tidak melaksanakan pemotongan sejak Mac 2020 berikutan arahan Perintah Kawalan Pergerakan (PKP).

“Rekod kami menunjukkan terdapat kumpulan pengguna yang tidak membayar bil elektrik selama lebih sembilan bulan dan secara tidak langsung keadaan ini akan memberikan impak besar kepada SESB.

“SESB faham sememangnya ada pengguna yang terkesan dengan PKPB yang sedang dikuatkuasakan sekarang ini, justeru itu, SESB akan memberikan ruang kepada mereka yang mempunyai tunggakan bil elektrik berbincang dengan pihak SESB bagi mencari jalan penyelesaian yang baik,” katanya dalam satu kenyataan media.

Norhizami juga memaklumkan, jumlah tunggakan bil pengguna kini telah mencecah jutaan ringgit.

Pengguna yang mempunyai masalah untuk menjelaskan tunggakan bil elektrik mereka, boleh menghubungi pegawai SESB di pejabat SESB berdekatan bagi tujuan perbincangan kaedah pembayaran yang bersesuaian.

Pembayaran bil elektrik boleh dilakukan melalui pelbagai saluran pembayaran antaranya di Kiosk Pembayaran SESB, kaunter Pos Malaysia, perbankan atas talian, dan e-Wallet seperti GrabPay, Touch & Go dan MyBoost. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Polis Jumpa ‘Harta Karun’ Bekas Datuk Bandar

BEIJING: Polis China menemui 13.5 tan emas dan merampas wang tunai sebanyak AS$ 37 bilion (RM155 bilion) selepas menyerbu rumah bekas datuk bandar korap di bandar Haikou, China.

Satu rakaman menunjukkan beberapa penyiasat menemui bertimbun jongkong emas dianggarkan bernilai hampir AS$500 juta (RM2 bilion) yang diletakkan di beberapa rak besi serta lantai, lapor Daily Star.

Bekas datuk bandar dan ahli Parti Komunis, Zhang Qi itu masih disiasat oleh Suruhanjaya Penyeliaan Negara terbabit.

Selain itu, bukti turut mendedahkan bahawa dia memiliki pelbagai hartanah mewah.

Pemimpin China, Xi Jinping sebelum ini berikrar untuk menentang rasuah sebagai dasar utama Parti Komunis.

Sejak mengambil alih pentadbiran pada 2012, lebih 100,000 orang sudah dituduh atas kesalahan rasuah.


Ahli Parlimen Iran Tawar RM12 Juta Untuk Bunuh Donald Trump

Seorang ahli parlimen Iran menawarkan wang ganjaran sebanyak $ 3 juta atau RM 12 juta sebagai ganjaran kepada sesiapa sahaja yang membunuh Presiden Amerika Syarikat, Donald Trump.

“Bagi pihak rakyat wilayah Kerman, kami akan membayar ganjaran sebanyak $3 juta secara tunai kepada sesiapa yang membunuh Trump” kata anggota parlimen Ahmad Hamzeh dari wilayah Kerman dalam parlimen di Iran di hadapan 290 kerusi ahli majlis.

Kerman adalah bandar di selatan Iran  dan merupakan kampung kelahiran bagi Qassem Soleimani.

Terbunuh dalam serangan drone As di Iraq pada 3 Januari lalu, Soleimani dianggap sebagai wira negara dan tokoh awam yang popular bagi sesetengah warga Iran.

Beliau mempunyai pengaruh yang besar dalam menjaga kedudukan Iran di rantau ini.


Jenazah Empat Sekeluarga Terbabit Kemalangan Di New Zealand Selamat Dikebumikan

KOTA KINABALU: Empat sekeluarga terbabit kemalangan maut di New Zealand, Jumaat lalu selamat dikebumikan pada 12.30 tengah hari waktu tempatan atau 7.30 pagi hari ini, waktu Malaysia di Memorial Park Cemetery, Christchurch.

Jenazah Dr Rumihati Abdul Hamid, 49, suaminya Adenan Jeman, 49, serta dua anak mereka, Nur Irfan, 15, serta Nur Aleeyah Maisarah, 13, terdahulu disembahyangkan di Masjid Christchurch, New Zealand.

Abang allahyarham Dr Rumihati, Othman Abd Hamid bersama beberapa ahli keluarga turut sama menyertai solat jenazah selain Persatuan Muslim Centerbury dan komuniti masjid setempat.

Dalam pada itu, menurut sumber solat jenazah ghaib juga diadakan di rumah keluarga Dr Rumihati bertempat di Kampung Ulu Putatan, yang disertai kira-kira 20 ahli keluarga.

Sumber berkata pihak keluarga meminta semua masjid seluruh negara mengadakan solat jenazah ghaib selepas solat Maghrib, hari ini.

Terdahulu, tiga rakyat Malaysia berasal daripada Sabah dilaporkan meninggal dunia manakala dua parah selepas terlibat dalam nahas kemalangan maut sedang bercuti di New Zealand.

Semua mangsa dipercayai menaiki kereta sewa sebelum mengalami kemalangan dengan sebuah lori di Lebuhraya Negeri 1, Kaikoura, sekitar jam 3.10 petang waktu tempatan atau jam 8.10 malam waktu Malaysia.

Tiga disahkan maut dalam kejadian itu adalah Dr Rumihati, 49, suaminya, Adenan Jeman, 49, dan seorang anak mereka, Nur Aleeyah Maisarah, 13.

Manakala seorang lagi anak pasangan berkenaan, Nur Irfan, 15, yang parah dalam kejadian terbabit meninggal dunia sewaktu mendapat rawatan di Hospital Christchurch, kelmarin.

Anak bongsu pasangan berkenaan berumur 11 tahun dilaporkan stabil dan kini masih menerima rawatan di Hospital Wellington.


Tangkap Ular Dirumah Orang Dikuarantin Covid-19

PENAMPANG: Pasukan Bomba dan Penyelamat terpaksa mendapatkan kebenaran daripada Ibu Polis Daerah (IPD) Penampang sebelum dibenarkan masuk ke dalam rumah pemanggil yang dikuarantin untuk menangkap ular.

Dalam kejadian kira-kira jam 10 pagi itu, anggota bomba juga terpaksa menjalani proses sanitasi bagi mengelakkan sebarang risiko jangkitan Covid-19.

Ketua Balai Bomba dan Penyelamat (BBP) Penampang, Zainal @ John Radsung berkata, pihaknya menerima panggilan pada 9.45 pagi.

Katanya, sepasukan dan mengerahkan sepasukan tiga anggota dan seorang pegawai dikerah ke lokasi kejadian bagi untuk menjalankan operasi.

“Sebaik tiba di tempat kejadian. Anggota bomba terus mengenakan Sut Pakaian Perlindungan Diri (PPE) dan menjalani proses sanitasi sebelum masuk menangkap ular.

“Ular sepanjang kira-kira 2 meter itu kemudiannya berjaya ditangkap di bilik air rumah berkenaan,” katanya ketika dihubungi, hari ini.

Zainal berkata, selepas ular berkenaan berjaya ditangkap menggunakan alat penangkap, tiada lagi kemerbahayaan lain yang wujud dan tiada mangsa yang terlibat.

Katanya, pasukan bomba kemudiannya sekali lagi menjalani proses sanitasi dan operasi tamat pada jam 10.05 pagi. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Debat: Kit Siang tarik diri lawan Najib

KUALA LUMPUR 23 Mei – Penasihat DAP, Lim Kit Siang mengumumkan menarik diri daripada berdebat dengan bekas Perdana Menteri, Datuk Seri Najib Tun Razak atas alasan bimbang program itu akan bertukar menjadi konflik pertembungan kaum antara Melayu dan Cina.

Katanya, sejak beliau mencabar Najib berdebat atas tajuk ‘Bagaimana Malaysia menjadi sebuah negara kleptokrasi dan bagaimana kita menjadi negara berintegriti’ yang kemudian disahut bekas Presiden UMNO itu, ramai yang menasihatinya tentang program yang mahu diadakan.

Ahli Parlimen Iskandar Puteri itu menyatakan antara nasihat diterima beliau ialah penganjuran debat itu akan digunakan Najib untuk menaikkan semula popularitinya selain menjadi medan yang berisiko membangkitkan sentimen perkauman.

“Kemungkinan debat antara saya dan Najib ini boleh dimanipulasi menjadi satu konflik Melayu melawan Cina.

“Sedangkan perang melawan rasuah, penyalahgunaan kuasa dan jenayah seperti pengubahan wang haram bukan satu isu perkauman atau keagamaan tetapi satu isu nilai murni dan pentadbiran yang baik. Saya memutuskan untuk tidak meneruskan debat dengan Najib,” katanya menerusi kenyataan yang dimuat naik dalam blognya, hari ini.

Najib yang juga Ahli Parlimen Pekan pada Selasa lalu menyahut cabaran Kit Siang dan mencadangkan supaya program debat itu diadakan selepas sambutan Hari Raya Aidilfitri dan disiarkan secara langsung.

Namun jelas Kit Siang, dalam tempoh 48 jam selepas kedua-dua mereka bersetuju untuk berdebat, beliau menerima pelbagai nasihat supaya tidak meneruskannya.

Kit Siang bagaimanapun cuba mempertahankan diri bahawa tindakan yang diambil beliau itu adalah demi kepentingan negara.

“Saya tahu keputusan ini akan disambut dengan tuduhan bahawa saya seorang pengecut. Namun kerjaya politik saya selama 53 tahun adalah terbuka untuk dinilai oleh rakyat sama ada saya seorang penakut atau tidak.

“Saya sentiasa bersedia untuk menerima penghakiman rakyat. Bagaimanapun, satu perkara yang saya tidak akan kompromi, iaitu kepentingan negara dan rakyat,” katanya. – UTUSAN ONLINE


Perdaya Wanita, Bekas Wakil Anak Negeri Didenda RM5,000

TAWAU: Seorang bekas Wakil Ketua Anak Negeri (WKAN) didenda RM5,000 oleh Mahkamah Sesyen Khas Rasuah, di sini, hari ini atas kesalahan memperdaya seorang wanita pada 2016.

Hakim Abu Bakar Manat menjatuhkan hukuman itu terhadap Minur Jimes, 54, selepas tertuduh mengaku bersalah terhadap pertuduhan mengikut Seksyen 415 Kanun Keseksaan yang dihadapinya.

Mahkamah turut memerintahkan tertuduh dihukum tiga bulan penjara sekiranya gagal membayar denda berkenaan. Tertuduh membayar denda itu.

Mengikut kertas pertuduhan, tertuduh didakwa memperdaya seorang wanita dan adiknya kononnya untuk membantu mengeluarkan sijil daftar lewat kelahiran serta kad pengenalan sehingga mangsa menyerahkan wang tunai berjumlah RM1,200.

Perbuatan itu didakwa dilakukan di kaki lima Jabatan Pendaftaran Negara (JPN) Cawangan Sandakan, pada Februari 2016.

Pendakwaan dikendalikan Pegawai Pendakwa Suruhanjaya Pencegahan Rasuah Malaysia (SPRM) Rekhraj Singh, manakala tertuduh tidak diwakili peguam.

Sebelum ini, media melaporkan tertuduh yang juga seorang peniaga ditahan SPRM Cawangan Lahad Datu selepas hadir memberi keterangan kira-kira jam 2 petang pada 14 Julai lalu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Cedera Dalam Kemalangan Melibatkan Tiga Kenderaan

KOTA KINABALU: Dua orang cedera apabila tiga buah kenderaan bertembung sehingga terbabas di Jalan Kampung Kapa Tamparuli, Tuaran semalam.

Komander Operasi PBK II Azran Jull berkata, pihaknya menerima panggilan kecemasan kira-kira jam 11.25 pagi.

“Kemalangan itu melibatkan tiga kenderaan iaitu Isuzu D-max dan Toyota Vigo yang bertembung dengan sebuah Perodua Myvi.

“Kejadian itu menyebabkan semua kenderaan terbabas di tepi jalan. Dua mangsa berjaya dikeluarkan dari kereta masing-masing dan dihantar ke hospital oleh orang awam sebelum ketibaan pasukan bomba,” katanya dalam satu kenyataan di sini semalam.

Beliau berkata, pasukan bomba melakukan pemeriksaan di sekitar kawasan bagi memastikan tiada kemerbahayaan lain.


Isu Calon PM, Shafie Sahkan Bertemu Anwar

KOTA KINABALU: Ketua Menteri Sabah, Datuk Seri Mohd Shafie Apdal mengesahkan sudah bertemu dengan Presiden Parti Keadilan Rakyat (PKR), Datuk Seri Anwar Ibrahim berhubung perkembangan politik semasa, baru-baru ini.

Shafie berkata, beliau sudah menyatakan pendiriannya mengenai cadangan Tun Dr Mahathir Mohamad yang mencalonkannya sebagai Perdana Menteri dalam perjumpaan itu.

“Saya nyatakan mengenai pendirian berhubung perkara itu yang dicadangkan mereka,” katanya.

Bagaimanapun, Shafie tidak menjelaskan secara terperinci jika pertemuan di Parlimen itu adalah satu perjumpaan rasmi atau bersifat santai.

Katanya, dijangkakan satu mesyuarat akan diadakan Pakatan Harapan (PH) bagi membincangkan mengenai perkara berkenaan hari ini.

“Saya rasa mesyuarat akan diadakan pada hari ini dan mereka akan membincangkannya dalam parti mereka.

“Memang beliau (Anwar) ada berkata sesuatu tetapi kita akan lihat bagaimana dengan perbincangan itu,” katanya dalam sidang media selepas merasmikan Majlis Pelancaran Bulan Kebangsaan Dan Kibar Jalur Gemilang 2020 Peringkat Negeri Sabah bertempat di Pusat Konvensyen Antarabangsa Sabah (SICC), di sini, semalam.

Tambah Shafie, cadangan Tun Dr Mahathir untuk mencalonkan beliau sebagai Perdana Menteri seterusnya mampu menjadi jalan penyelesaian ke arah penyatuan.

“Cadangan itu untuk mengelakkan perbalahan antara penyokong Mahathir dan Anwar, kemungkinan kalau boleh saya satukan, ia langkah yang baik.

“Bagaimanapun, kita lihat dulu keadaan. Lagipun saya tidak terlalu memberi tumpuan mengenai perkara itu.

“Ada perkara yang jauh lebih penting bagi kita untuk membolehkan Malaysia dan Sabah ditadbir dengan baik kerana rakyat perlukan bimbingan dan pimpinan.

“Kita tak seharusnya terlalu banyak berpolitik dan berdebat mengenai siapa yang menjadi Perdana Menteri,” katanya.

Terdahulu, media sebelum ini melaporkan Anwar berikrar memberikan sokongan kepada kerajaan Sabah di bawah pimpinan Shafie.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tidur ketika terbangkan pesawat

TAIPEI: Seorang juruterbang dengan pengalaman 20 tahun berdepan tindakan tegas dari syarikat penerbangan China Airlines selepas rakaman video lelaki itu tidur dalam kokpit dibongkarkan EBC News, Rabu lalu.

Video berdurasi 30 saat itu dirakamkan pembantu kepada juruterbang, Weng Jiaqi memaparkan dia duduk tanpa bergerak dengan kepalanya tunduk dalam kokpit pesawat Boeing 747 yang dalam penerbangan ke destinasinya.

Undang-undang Penerbangan Awam Taiwan melarang juruterbang tidur dalam kokpit ketika pesawat di udara.

Taiwan News melaporkan video terbabit timbul lima hari selepas juruterbang China Airlines mengakhiri mogok mereka atas sebab tidak berpuas hati terhadap beberapa isu kebajikan antaranya waktu kerja panjang dan letih.

Weng yang juga ketua juruterbang dan jurulatih stimulasi di Pusat Latihan Penerbangan China Airlines mengendalikan penerbangan bagi laluan Tokyo, Okinawa, Seoul dan Hong Kong.

Pembantu juruterbang turut dikenakan tindakan kerana tidak mengejutkan Weng, sebaliknya merakamkan kejadian itu. – Agensi


Ingkar PKP, Warga Emas Antara Ditahan Main Sabung Ayam, Judi Ketam-Ketam Di Tenom

TENOM: Walaupun menyedari Perintah Kawalan Pergerakan (PKP) sedang dilaksanakan, sekumpulan lelaki termasuk berusia 80 tahun bukan sahaja ingkar keluar rumah, malah berkumpul melakukan aktiviti sabung ayam dan judi ketam-ketam.

Bagaimanapun, tindakan sekumpulan lelaki itu membawa padah apabila diserbu polis dari Ibu Pejabat Polis Daerah (IPD) Tenom, di sebuah kebun di Kampung Mampusu, di sini, jam 2.50 petang tadi.

Ketua Polis Daerah Tenom, Deputi Superintendan Hasan Majid, berkata ketika tiba di lokasi itu, didapati antara 10 hingga 15 lelaki sedang berkumpul dipercayai sedang melakukan aktiviti sabung ayam.

“Menyedari kehadiran polis, semua mereka bertempiaran lari meninggalkan tempat berkenaan. Namun tiga lelaki berusia 55 hingga 80 tahun berjaya ditahan.

“Polis yang diketuai Bahagian Siasatan Jenayah IPD Tenom Inspektor Mohd Roezaidie turut merampas tiga ekor ayam sabung,” katanya ketika dihubungi, hari ini.

Menurutnya, hasil pemeriksaan terhadap salah seorang ditahan menemui peralatan perjudian ketam-ketam.

“Siasatan awal mendapati semua suspek yang ditahan mengaku terbabit aktiviti sabung ayam dan judi ketam-ketam untuk menghilangkan bosan duduk di rumah.

“Suspek kemudian dibawa ke IPD Tenom untuk tindakan lanjut,” katanya.

Hasan berkata, selain melakukan aktiviti sabung ayam dan judi ketam-ketam, suspek juga gagal memberi sebab munasabah keluar dan berada di lokasi berkenaan.

“Kes siasat mengikut Seksyen 269 Kanun Keseksaan, Peraturan 11 (1) Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan (No.3) 2020.

“Kes turut disiasat mengikut Seksyen 21 Enakmen Kebajikan Haiwan 2015 dan Seksyen 7(2) Akta Rumah Judi Terbuka 1953,” katanya. – Berita Harian


Warga Emas Antara 14 Individu Ditahan Positif Dadah Di Tuaran

WARGA EMAS ANTARA 14 DITAHAN POSITIF DADAH

TUARAN: Seorang lelaki warga emas berumur 60 tahun antara 14 individu ditahan disyaki terlibat dengan gejala penyalahgunaan dadah, di sini, hari ini.

Dalam satu operasi di tujuh buah kampung, lelaki terbabit ditahan ketika khusyuk melayan muzik kira-kira pukul 3 pagi di kediamannya.

Ketua Pegawai Agensi Antidadah Kebangsaan (AADK) Tuaran, Asraf Hafiz Ruslan berkata ketika tangkapan dibuat, warga emas berkenaan dipercayai baru sahaja selesai menghisap syabu.

Dalam tangkapan berasingan pula, seorang bapa naik berang apabila anaknya ditahan pegawai AADK.

“Kalau saya panas ni, saya hentak bumi, semua pegawai AADK muntah darah,” kata bapa kepada Orang Kena Tahan (OKT) ketika serbuan berkenaan dijalankan.

Sementara itu, operasi berkenaan dijalankan di tujuh buah kampung iaitu Kampung Lapai Tenghilan, Molisau Tenghilan, Linsuk Tenghilan, Bahab Tenghilan, Sorombotom, Gayang Tuaran dan Kampung Serusop Tuaran.

Operasi berkenaan dijalankan seawal pukul 1 pagi dan selesai pada 5 pagi, hari ini.

Kesemua 14 individu berumur antara 20 hingga 60 ditahan di bawah Seksyen 3(1) Akta Penagih Dadah (Rawatan dan Pemulihan) 1983 kerana disyaki penagih dadah dan positif urin. –SabahNewToday


Fasa Kerajaan Minoriti Memerintah, Kabinet Sebagai Kerajaan Sementara

Felo Penyelidik (Undang-Undang dan Perlembagaan) Pusat Polisi Perdana, Fakulti Teknologi dan Informatik UTM

Satu ayat mudah untuk menggambarkan situasi negara dalam keadaan sekarang adalah kerajaan minoriti sedang memerintah.

Ia susulan peletakan jawatan Tun Dr Mahathir Mohamad sebagai Perdana Menteri, selain tindakan Parti Pribumi Bersatu Malaysia (BERSATU) keluar daripada Pakatan Harapan (PH), manakala beberapa pemimpin PKR turut dipecat dan keluar parti.

Apabila berlakunya perpecahan gabungan parti kerajaan, bermakna wujud situasi yang boleh kita katakan kerajaan memerintah hilang sokongan majoriti.

Apabila Dr Mahathir meletakkan jawatan sebagai Perdana Menteri, maka wujud kekosongan dan ia tidak boleh diganti secara automatik oleh Timbalan Perdana Menteri.

Ini kerana dalam keadaan sekarang Perdana Menteri meletakkan jawatan secara mengejut di bawah pentadbiran kerajaan minoriti. Ini berbeza dengan situasi peralihan kuasa sebelum ini yang menyaksikan kerajaan mendapat sokongan majoriti yang kukuh, tiada parti keluar daripada gabungan parti pemerintah dan tidak timbul pertikaian siapa yang akan menggantikan Perdana Menteri.

Dalam situasi sekarang, Perdana Menteri sudah meletakkan jawatan dan pengganti tidak boleh dilantik menggantikannya kecuali mendapat perkenan Yang di-Pertuan Agong (YDPA) dengan sokongan majoriti ahli Dewan Rakyat.

Ketika ini, YDPA bertindak seolah-olah penggal Dewan Rakyat sudah berakhir dan siapa yang mendapat kepercayaan majoriti dengan kuasa budi bicara baginda boleh dilantik sebagai Perdana Menteri.

Berdasarkan Perkara 40 Fasal 2 (A) Perlembagaan Persekutuan menyatakan, “Yang di-Pertuan Agong boleh bertindak menurut budi bicaranya pada melaksanakan fungsi berikut, iaitu:

(a) melantik seorang Perdana Menteri; (b) tidak memperkenankan permintaan bagi pembubaran Parlimen; (c) meminta diadakan mesyuarat Majlis Raja-Raja yang semata-mata berkenaan dengan keistimewaan, kedudukan, kemuliaan dan kebesaran Duli Yang Maha Mulia Raja-Raja, dan apa-apa tindakan pada mesyuarat itu dan dalam apa-apa hal lain yang disebut dalam Perlembagaan ini”.

Peruntukan ini adalah jelas memberikan kuasa kepada YDPA. Namun, cara bagaimana menentukan kepercayaan majoriti itu tidak dinyatakan. Secara tradisi nama dicadangkan untuk jawatan Perdana Menteri daripada gabungan parti utama yang menang pilihan raya.

Dalam situasi terkini, YDPA boleh menggunakan pendekatan perakuan langsung dari ahli Dewan Rakyat yang mana memanggil ahli Parlimen untuk menanyakan sokongan mereka terhadap calon Perdana Menteri.

Kaedah ini berlaku sewaktu krisis pemerintahan di Perak selepas Menteri Besar ketika itu, Datuk Seri Mohammad Nizar Jamaluddin, hilang sokongan majoriti, yang mana Almarhum Sultan Perak ketika itu menerima mengadap seorang demi seorang Ahli Dewan Undangan Negeri (ADUN) untuk mengetahui sokongan majoriti diterima. Kaedah ini boleh diguna pakai.

Kaedah lain adalah menerima dokumen bertulis, termasuk akuan bersumpah (SD) atau dokumen sesuai. Semuanya bergantung kepada perkenan dan kebijaksanaan YDPA.

Berdasarkan konsep tanggungjawab kolektif, Kabinet adalah satu entiti dan institusi yang dilantik melalui kedudukan Perdana Menteri yang berkuasa. Maka, secara teknikalnya Kabinet sudah tidak berfungsi.

Berdasarkan keperluan semasa, sebagaimana situasi selepas pembubaran Parlimen, Kabinet masih boleh berfungsi sementara dan mereka tidak perlu meletak jawatan atas kepentingan awam supaya tidak berlaku ruang vakum atau pun kekosongan dalam pentadbiran negara.

Keputusan BERSATU keluar daripada PH sudah tentu memberi kesan kepada perubahan tampuk kepemimpinan di beberapa negeri seperti di Selangor, Melaka, Johor, Perak dan Negeri Sembilan.

Kesannya kali ini agak besar kepada politik dan ini kali pertama menyaksikan parti kerajaan hilang sokongan majoriti ketika sedang memerintah.

Untuk negeri berkenaan, tidak ada peletakan jawatan, maka situasi mungkin berbeza dengan Persekutuan.

Setakat ini, tiada permohonan pembubaran Dewan Undangan negeri (DUN), maka kemungkinan besar tiada akan berlaku pilihan raya.

Seperti situasi dialami Kerajaan Persekutuan, jika tiada peletakan jawatan, Menteri Besar masih memegang jawatan tetapi barisan kepemimpinannya berlaku pengurangan sokongan kerajaan.

Maka, kerajaan negeri yang disebut tadi menjadi kerajaan minoriti sehingga mendapat sokongan dari ADUN lain untuk menjadi kerajaan majoriti.

Menteri Besar boleh memohon DUN dibubarkan dan ia bergantung kelulusan Sultan, Raja mahu pun Yang di-Pertua Negeri.

Dalam waktu sekarang, Kabinet sedia ada berfungsi sebagai kerajaan sementara dan menteri tidak perlu meletakkan jawatan tetapi perlu berfungsi sementara untuk kepentingan awam dan menjalankan tugas masing-masing tidak melampaui batas konvensyen mengenai kerajaan sementara.

Kerajaan sementara ini boleh diketuai Timbalan Perdana Menteri dan beliau juga boleh menjalankan kuasa Perdana Menteri, tetapi kuasanya sangat terhad untuk kepentingan negara semata-mata bagi menyelesaikan urusan terdesak, amalan harian pentadbiran.


Remaja 17 Tahun Langgar Arahan Kuarantin Di Beaufort Dikompaun

BEAUFORT: Seorang remaja perempuan berusia 17 tahun dikompaun kerana ingkar arahan kuarantin di rumah selepas dikesan keluar ke rumah neneknya di Kampung Lumat, di sini, pagi tadi.

Ketua Polis Daerah Beaufort, Deputi Superintendan Azmir Abd Razak, berkata pihaknya yang menerima maklumat mengenai tindakan itu jam 10.44 pagi terus mengesan remaja itu di rumahnya.

Katanya, hasil siasatan, remaja terbabit masih dalam tempoh kuarantin di rumahnya di Lumat Saujana, selama 14 hari dengan memakai gelang kuarantin.

“Dia dikesan melanggar Perintah Kawalan Pergerakan Bersyarat (PKPB) dengan keluar daripada rumah untuk ke rumah neneknya bagi urusan peribadi,” katanya menerusi kenyataan media, hari ini.

Azmir berkata, remaja berkenaan melakukan kesalahan mengikut Peraturan 11(1) Peraturan-Peraturan Pencegahan Penyakit Berjangkit (Langkah-Langkah di Dalam Kawasan Jangkitan Tempatan) 2020.

Sehubungan itu, beliau menasihatkan orang ramai memaklumkan kepada polis sekiranya ada individu yang memakai gelang kuarantin berada di tempat awam.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kementerian rampas perangsang seks Candy B+ Complex

KUALA LUMPUR: Kementerian Kesihatan merampas pelbagai produk kesihatan berbahaya mengandungi racun berjadual tadalafil dianggarkan bernilai RM1.129 juta.

Ketua Pengarah Kesihatan, Datuk Dr Noor Hisham Abdullah, berkata serbuan Selasa mingu lalu itu dibuat selepas Bahagian Penguatkuasaan Farmasi menerima aduan daripada orang awam berkenaan penjualan produk tidak berdaftar, secara dalam talian melalui laman sesawang http://www.11street.my.

Dr Noor Hisham berkata, barang yang diiklankan di dalam laman sesawang itu membabitkan produk perangsang seks, iaitu Candy B+ Complex.

Katanya, Candy B+ Complex produk yang perlu berdaftar dengan Pihak Berkuasa Kawalan Dadah memandangkan hasil analisis menunjukkan produk itu mengandungi racun berjadual iaitu Tadalafil.

“Hasil maklumat dan laporan orang awam, kementerian menjalankan serbuan pada 26 Mac 2019 dan hasil rampasan dianggarkan bernilai RM1.129 juta. Hasil rampasan turut meliputi beberapa jenis makanan dan minuman yang disyaki dicemari racun berjadual, kosmetik yang tidak bernotifikasi dan beberapa buah peranti digital.

“Kesemua produk yang telah dirampas akan disiasat di bawah Akta Jualan Dadah 1952, jika sabit kesalahan akan dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya sekali untuk kesalahan pertama bagi individu dan denda tidak melebihi RM50,000 atau penjara tidak melebihi lima tahun atau kedua-duanya sekali untuk kesalahan berikutnya.

“Bagi syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya,” katanya dalam kenyataan di sini, hari ini.

Dr Noor Hisham berkata, kementerian memberi amaran tegas kepada sesiapa yang mempunyai stok produk ini agar menghentikan penjualan, pengedaran atau penggunaannya dengan serta merta kerana penggunaan produk ini boleh membawa kepada kemudaratan terhadap kesihatan tubuh badan.

“Tadalafil ubat terkawal yang digunakan untuk merawat pesakit yang mengalami masalah gangguan seksual seperti mati pucuk atau nama lainnya impotens/Erectile Dysfunction (ED).

“Penggunaan ubat ini memerlukan pengawasan yang teliti daripada pengamal perubatan yang berdaftar dan tidak boleh digunakan sewenang-wenangnya oleh orang awam.

“Kementerian Kesihatan juga ingin menasihati orang ramai supaya berwaspada sebelum membeli sebarang produk kesihatan dan kosmetik yang dijual secara dalam talian serta memastikan produk kesihatan dan kosmetik yang dibeli di pasaran berdaftar atau bernotifikasi,” katanya.

Beliau berkata, orang ramai boleh menyemak kesahihan nombor pendaftaran produk atau notifikasi kosmetik dengan melayari www.npra.moh.gov.my atau dengan menghubungi Bahagian Regulatori Farmasi Negara di talian 03-78835400.

Selain itu, katanya, orang ramai juga boleh memuat turun aplikasi NPRA Product Status daripada Google Play Store bagi menyemak status pendaftaran produk.

“Orang ramai boleh melaporkan kepada Program Perkhidmatan Farmasi, Kementerian Kesihatan melalui laman sesawang http://www.pharmacy.gov.my atau melalui portal Sistem Pengurusan Aduan Agensi Awam di alamat http://moh.spab.gov.my. ATAU mana-mana Cawangan Penguatkuasaan Farmasi yang berdekatan atau melalui talian 03-78413200 agar tindakan sewajarnya dapat diambil bagi membanteras penjualan produk ini di pasaran,” katanya. – Berita Harian


Ejen Sarang Burung Didakwa Membunuh Di Luar Pusat Hiburan Di Penampang

KOTA KINABALU: Seorang ejen sarang burung hari ini didakwa membunuh seorang lelaki berusia 30 tahun di luar pusat hiburan di Penampang, dekat sini, tiga minggu lalu.

Kaw Yung Chee, 35, dituduh membunuh Jusmani Duragan di luar Maple Karaoke Lounge pada 3.26 pagi, 4 Jan.

Tiada pengakuan direkodkan selepas pertuduhan dibacakan di Mahkamah Majistret di sini.

Majistret Lovely Natasha Charles menetapkan 28 Feb depan untuk sebutan semula kes.

Beliau turut memerintahkan Kaw ditahan reman kerana tiada jaminan diberikan bagi kes bunuh.

Kelvan Elson Maik hadir untuk pendakwaan manakala Amli Nohin mewakili tertuduh. -FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wakil Rakyat Sabah Gesa Putrajaya Tegas Tangani Tuntutan Waris Sultan Sulu

KUALA LUMPUR : Dua Ahli Parlimen dari Sabah mendesak Putrajaya supaya lebih tegas dalam menangani tuntutan pihak yang mendakwa waris Kesultanan Sulu di Filipina, terutama selepas satu prosiding timbang tara antarabangsa di Madrid, Sepanyol mengarahkan Malaysia membayar USD14.92 bilion (RM62.59 bilion).

Isnaraissah Munirah Majilis (Warisan-Kota Belud) berkata, isu pada waktu ini bukan hanya soal kerajaan mengiktiraf atau tidak keputusan berkenaan tetapi harus disusuli tindakan lanjut dengan membuat laporan polis terhadap penimbang tara terbabit, Gonzalo Stampa dan waris Kesultanan Sulu.

“Soalan saya kenapa mahkamah timbang tara memihak kepada penuntut, Malaysia kena buat laporan polis untuk mengesahkan ada komplot antara Stampa dan waris Sultan Sulu.

“Kita harus bertindak untuk ketepikan ‘arahan bodoh’ ini. Saya minta maaf tetapi saya kecewa kerana usul saya (berhubung isu itu) ditolak.

“Siapa Sabah di mata kerajaan persekutuan sekarang ini? Adakah kami tidak penting? Sekarang ini Malaysia yang diarahkan bayar jumlah besar,” kata pemimpin Warisan itu di Dewan Rakyat.

Terdahulu, Ahmad Hassan (Warisan-Papar) meminta kerajaan menyatakan pendirian berhubung keputusan timbang tara antarabangsa yang mengarahkan Malaysia membayar RM62.59 bilion kepada waris Sultan Sulu.

Ia susulan dakwaan pelanggaran Perjanjian 1878 yang ditandatangani oleh Sultan Sulu ketika itu dengan Baron de Overbeck dan Alfred Dent, denganSultan Sulu menyerahkan buat selama-lamanya wilayahnya di Borneo Utara yang kini merupakan sebahagian daripada Sabah.

Menjawab soalan itu, Menteri di Jabatan Perdana Menteri (Parlimen dan Undang-Undang), Wan Junaidi Tuanku Jaafar berkata, Malaysia kekal dengan pendirian menolak keputusan berkenaan berdasarkan lunas undang-undang.

Jelasnya, ini kerana Stampa, penimbang tara yang membuat keputusan berkenaan telah dibatalkan pelantikannya oleh mahkamah di Sepanyol susulan keputusan Mahakamah Tinggi Sabah dan Sarawak pada 14 Jan 2020 yang memutuskan Perjanjian 1878 tidak mengandungi apa-apa peruntukan timbang tara.

Selain itu, pengesahan waris kesultanan Sulu yang membuat tuntutan berkenaan juga diragui dan belum disahkan.

“Kita sudah ambil tindakan sewajarnya untuk menjaga kedaulatan negara,” katanya.

Bagaimanapun, penjelasan Wan Junaidi tidak diterima oleh Isnaraissah dan pemimpin Warisan itu mahu perkara itu dibahaskan.

“Sebab itu Malaysia kena ambil tindakan tegas ini Bapak Menteri.. sebab itu kita minta bahas (perkara) ini… ini bukan soal sekolah daif atau longkang tersumbat, ini soal kedaulatan negara,” tambahnya.

Speaker Dewan Rakyat Azhar Azizan Harun kemudian meminta Isnaraissah bertenang dan berkata, semua persoalan berbangkit sudah pun dijelaskan oleh Menteri.

“YB bawa bertenang, saya rasa ia telah dijawab.. sebagai peguam saya faham apa yang dijawab itu. Saya sebagai peguam faham kenapa kita tidak ambil bahagian dalam itu. Tetapi bukan fungsi sayalah untuk terangkan tetapi perkara ini susah untuk difahami.

“Kalau boleh ambil pandangan undang-undang yang betul memahami apa yang YB Menteri cakap, saya rasa YB semua akan faham apa yang diperkatakan. Agak rumit untuk difahami, saya tidak menyalahkan anda (Kota Belud),” katanya.

Pada Rabu lalu, Kementerian Luar dan Jabatan Peguam Negara dalam satu kenyataan bersama memaklumkan kerajaan Malaysia menolak sepenuhnya tuntutan sebanyak AS$14.92 bilion (RM62.59 bilion) yang dikatakan perlu dibayar kepada waris Sultan Sulu.

Sebelum ini, agensi berita Sepanyol melaporkan penimbang tara Sepanyol, Gonzalo Stampa mengarahkan Malaysia membayar pampasan kepada waris Sultan Sulu berjumlah USD14.92 bilion (RM62.59 bilion).

Malah Malaysia didakwa tidak membayar wang pemisah sejak 2013 dan dikatakan melanggar Perjanjian 1987 yang ditandatangani oleh Sultan Jamal Al-Alam, Baron De Overbeck dan Alfred Dent mewakili syarikat Borneo Utara British. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kekalahan PRK Kimanis, Rakyat Sabah Belum Rasai Kebaikan PH – Dr Mahathir

ALOR SETAR, 18 Jan: Perdana Menteri Tun Dr Mahathir Mohamad menganggap kekalahan Parti Warisan Sabah (Warisan) pada Pilihan Raya Kecil (PRK) Parlimen Kimanis hari ini mungkin disebabkan pengundi di kawasan itu belum merasai kebaikan pemerintahan kerajaan Pakatan Harapan (PH).

Beliau bagaimanapun yakin lambat laun rakyat di negeri itu umumnya, akan memahami dan merasai bahawa pemerintahan kerajaan hari ini adalah lebih baik berbanding kerajaan terdahulu.

“Segala yang kita lakukan mengambil masa, macam kita buat dasar baru untuk pertanian, kita tidak boleh buat hari ini esok sudah dapat hasil, kena ambil masa,” katanya ketika ditemui pemberita di Majlis Makan Malam Santai 2020 Parlimen Kuala Kedah dekat sini, semasa diminta mengulas mengenai keputusan PRK itu.

PH adalah rakan sekutu Warisan di Sabah bersama sebuah lagi parti tempatan, Pertubuhan Kinabalu Progresif Bersatu (UPKO).

Mengulas lanjut, Dr Mahathir yang juga pengerusi PH berkata parti itu akan melakukan ‘post-mortem’ bagi mengenal pasti punca sebenar kekalahan itu dan pandangan rakyat Sabah terhadap pemerintahan kerajaan.

“Ya, kita akan tentukan apa sebabnya kita kalah. Kalah lebih teruk daripada dulu. Jadi kita nak tahulah kenapa, apa yang buat rakyat Sabah kecewa dengan pemerintahan kita ini,” katanya.

Katanya, parti juga perlu terus berdamping dan sentiasa dekat dengan rakyat bagi mengetahui masalah mereka dan cuba membantu menyelesaikannya.

Diminta mengulas keperluan jentera parti menerangkan dasar-dasar kerajaan susulan kekalahan PH dalam beberapa lagi PRK lain sebelum ini, Dr Mahathir mengakui ada ketika parti gagal berhubung dengan rakyat untuk menerangkan perkara itu selain menceritakan pencapaian kerajaan.

“Ya, kita dapati kadang-kadang kita tak pandai nak berhubung dengan rakyat. Nak menceritakan tentang apa yang telah kita lakukan, kejayaan yang telah kita capai, ” katanya.

PRK Parlimen Kimanis diadakan selepas Mahkamah Persekutuan pada 2 Dis lepas mengekalkan keputusan Mahkamah Pilihan Raya Kota Kinabalu yang membatalkan kemenangan bekas Menteri Luar Datuk Seri Anifah Aman bagi kerusi itu pada Pilihan Raya Umum ke-14 (PRU14) lepas.

Keputusan pengundian hari ini menyaksikan Barisan Nasional (BN) mengekalkan kerusi Parlimen Kimanis selepas calonnya Datuk Mohamad Alamin, 48, menang dengan majoriti 2,029 undi, menewaskan pencabarnya Datuk Karim Bujang, 67, daripada Parti Warisan Sabah (Warisan).— BERNAMA


(VIDEO) “Pray For Indonesia,” Jakarta Dilanda Banjir, 16 Orang Dilaporkan Terkorban

JAKARTA, 2 Jan: Sebanyak 16 orang dilaporkan menjadi korban akibat banjir di Jakarta dan bandar berhampiran Jakarta sejak semalam.

Menurut Badan Nasional Pengurusan Bencana Indonesia (BNPB), sehingga 8.00 pagi ini, lebih 30,000 mangsa banjir di Jakarta dilaporkan masih ditempatkan di pusat-pusat pemindahan sementara berikutan kawasan penempatan mereka dinaiki air sehingga dua meter.

Selain beberapa kawasan di ibu negara Jakarta, kawasan di bandar berhampiran Jakarta seperti Tangerang, Depok, Bekasi dan Bogor, turut mengalami banjir semalam berikutan hujan lebat pada awal pagi tahun 2020.

“Terdapat 16 orang meninggal akibat banjir dengan perinciannya di Jakarta seramai lapan orang, Kota Bekasi (seorang), Kota Depok (tiga) , Kota Bogor (1), Kabupaten Bogor (1), Kota Tangerang (1), dan Tangerang Selatan (1),” kata Ketua Pusat Data, Informasi dan Hubungan Masyarakat BNPB, Agus Wibowo dalam satu kenyataan.

Mereka yang meninggal itu antaranya mengalami hipotemia, lemas dihanyutkan arus, tertimbus akibat tanah runtuh dan terkena renjatan elektrik.

Menurut BNPB, beberapa kawasan banjir di Jakarta sudah beransur pulih, namun masyarakat diminta berjaga-jaga berikutan hujan diramalkan berlaku sehingga Khamis ini.

Badan Meteorologi Klimatologi dan Geofisika (BMKG) dalam satu kenyataan menyatakan antara punca banjir itu adalah hujan lebat ekstrem yang mencatatkan bacaan 377 milimeter (mm), sedangkan rekod tertinggi pada 2007 mencatatkan bacaan 340 mm.

Menurut twitter rasmi Traffic Management Center (TMC) Polis Daerah Metro Jaya (Jakarta), beberapa jalan utama di Jakarta seperti masih tidak dapat digunakan kerana digenangi air, antaranya di Simpang Cempaka Mas, Jalan S Parman, Jalan Rasuna Said, Jalan Pemuda Rawamangun dan Jalan Gatot Subroto.

Dear intl oneits, please pray for indonesia. Massive floods & landslides hit several cities in 3 provinces. 19,000 residents are evacuated and 15 people are reported death.It is dubbed as the worst flood over decade 🙁#banjir #banjir2020 #BanjirJakarta pic.twitter.com/I4pfXTAlFb

Lapangan terbang Halim Perdanakusuma di Jakarta Timur yang tidak dapat beroperasi pagi semalam kerana landasan di lapangan terbang itu digenangi air, juga dijangka kembali beroperasi sepenuhnya hari ini.

Sementara itu, Kedutaan Besar Malaysia di Jakarta meminta rakyat Malaysia di Jakarta dan kawasan sekitar mematuhi arahan yang dikeluarkan pihak berkuasa tempatan dan jika memerlukan sebarang bantuan konsular, boleh menghubungi kedutaan Malaysia di talian +62 813 80813036.


Macau Scam: Wanita Rugi RM355,000, Lapan Diberkas Di Sandakan

SANDAKAN, 29 Mei: Polis menahan tujuh lelaki dan seorang wanita disyaki terlibat menipu seorang wanita tempatan di sini sebanyak RM355,000.

Ketua Polis Daerah Sandakan ACP Mohd Azhar Hamin berkata suspek warga tempatan berumur 26 hingga 51 tahun itu diberkas dalam beberapa siri operasi berkaitan kes ‘macau scam’ itu sejak dua hari lepas di sekitar daerah ini.

Lapan unit telefon bimbit, 46 keping kad ATM, wang tunai bernilai RM7,138 dan satu cop syarikat serta tujuh keping simkad dirampas dalam serbuan itu.

“Mangsa seorang kerani sebuah syarikat swasta di sini menerima panggilan telefon pada 27 April lepas menyatakan telah melakukan kesalahan dengan mengirim barang yang tidak dibenarkan melalui pos.

“Mangsa kemudiannya diminta berhubung dengan balai polis di Ipoh untuk menyelesaikan kes tersebut dan diminta memasukkan sejumlah wang ke beberapa akaun untuk menyelesaikan kes, yang mana mangsa akur dan menurut permintaan suspek,” katanya dalam kenyataan di sini hari ini.

Mohd Azhar berkata mangsa bertindak membuat laporan polis mengenai kes itu di Balai Polis Sandakan pada 14 Mei lepas setelah menyedari diperdaya.

Semua suspek kini direman dan kes disiasat di bawah Seksyen 420 Kanun Keseksaan, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO tidak bertanding PRK Parlimen Sandakan

KUALA TERENGGANU: UMNO Sabah mengesahkan tidak akan meletakkan calon bertanding pada Pilihan Raya Kecil (PRK) Parlimen Sandakan, 11 Mei depan.

Pengerusi Badan Perhubungan UMNO Sabah, Datuk Seri Bung Moktar Radin, berkata walaupun tidak meletakkan calon untuk bertanding, parti membuat keputusan sedia membantu calon daripada blok pembangkang, termasuk PAS yang bercadang bertanding.

Katanya, keputusan untuk tidak meletakkan calon pada PRK Parlimen Sabah bukan bermakna UMNO Sabah tidak mempunyai pemimpin berwibawa atau bimbang tewas, tetapi kepimpinan tertinggi parti peringkat pusat bersetuju memberi peluang kepada parti daripada blok pembangkang, termasuk PAS.

“UMNO Sabah bersedia menggerakkan jentera bagi membantu calon daripada blok parti pembangkang termasuk calon PAS bertanding,’ katanya kepada BH melalui WhatsApp, hari ini.

PRK Parlimen Sandakan diadakan berikutan kematian penyandangnya, Datuk Stephen Wong Tien Fatt pada 28 Mac lalu dan Suruhanjaya Pilihan Raya (SPR) menetapkan 11 Mei depan sebagai tarikh pengundian manakala 7 Mei sebagai hari penamaan calon.

Pada Pilihan Raya Umum Ke-14 (PRU-14), Tien Fatt daripada DAP menang dengan majoriti 10,098 apabila memperoleh 19,094 undi bagi menewaskan calon Barisan Nasional (BN), Lim Ming Hoo yang memperoleh 8,996 undi.

Sabtu lalu, Pesuruhjaya PAS Sabah, Mohd Aminuddin Aling, dilaporkan berkata parti itu bercadang untuk meletakkan calon bertanding pada PRK Parlimen Sandakan.

PAS pusat dilaporkan akan mengadakan mesyuarat Isnin ini untuk membuat keputusan sama ada meletakkan calon atau tidak, seperti dicadangkan Mohd Aminuddin.

Bung Moktar yang juga Ahli Parlimen Kinabatangan, berkata kepimpinan tertinggi UMNO dan pimpinan Barisan Nasional (BN) Pusat serta negeri bersedia menggerakkan jentera untuk membantu calon PAS memenangi kerusi Sandakan. – Berita Harian


Parlimen Tawau Wujudkan ‘Grup Whatsapp’ Mudahkan Aduan Wakil Penduduk

TAWAU : Parlimen Tawau mewujudkan ‘Grup Whatsapp’ untuk memudahkan wakil penduduk di daerah ini mengemukakan cadangan dan mengadu permasalahan di kawasan masing-masing.

Timbalan Ketua Menteri, Datuk Christina Liew berkata, kemudahan itu merupakan inisiatif dan platform yang disediakan oleh Pusat Khidmat Masyarakat Parlimen Tawau supaya setiap aduan dapat diterima dengan cepat.

“Wakil penduduk juga boleh terus ke Pejabat Parlimen Tawau  berjumpa dengan kakitangan di sini untuk membuat sebarang aduan di tempat masing-masing,” katanya ketika di temui di Pejabat Parlimen Tawau, di sini semalam.

Beliau yang juga Ahli Parlimen Tawau berkata, pihaknya juga kerap mengadakan perjumpaan bersama dengan wakil-wakil masyarakat untuk membincangkan situasi dan masalah mereka.

“Selalunya kami akan mengadakan perjumpaan itu setiap sebulan sekali. Namun, sejak penularan wabak COVID-19 ini, kita tidak dapat adakan sebegitu kerap dan hari ini kita laksanakan semula untuk mendengar setiap masalah mereka,”katanya.

Terdahulu, dalam perbincangan yang diadakan hari ini, Christina menerima aduan berkaitan dengan masalah air di kawasan Kampung Kinabutan Kecil, Batu 4 Jalan Apas dan masalah lampu jalan menuju ke sekolah agama di Kampung Balung Kokos.

Christina mengarahkan kakitangannya untuk bertindak segera berdasarkan aduan itu. Wakil penduduk kampung itu juga disarankan untuk menulis surat berdasarkan aduan mereka supaya memudahkan beliau panjangkan kepada kementerian berkaitan. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Hari Ketiga Berturut-Turut 4 Angka, 1,009 Kes Positif Hari Ini

KUALA LUMPUR: Kes baharu Covid-19 di Malaysia hari ini kekal empat angka buat hari ketiga berturut-turut apabila mencatatkan 1,009 kes, sekali gus menjadikan jumlah keseluruhan sebanyak 36,434 kes.

Ketua Pengarah Kesihatan, Tan Sri Dr Noor Hisham Abdullah berkata, daripada 1,009 kes baharu itu, sembilan kes membabitkan kes import iaitu dua kes dari India dan masing-masing satu kes dari Kazakhstan, Indonesia, Korea Selatan, Nigeria, Afrika Selatan, Mexico dan Kemboja.

Beliau berkata, daripada 1,000 kes penularan di dalam negara, empat kes adalah pengunjung pulang dari Sabah menjadikan jumlah kes dilaporkan mempunyai sejarah perjalanan ke Sabah sejak 20 September 2020 adalah 483 kes.

“Sabah kekal mencatatkan kes tertinggi iaitu 564 kes diikuti Selangor (177 kes), Wilayah Persekutuan Labuan (92 kes), Negeri Sembilan (90 kes) dan Pulau Pinang (36 kes).

“Selain itu, Wilayah Persekutuan Kuala Lumpur (14 kes), Kedah (7 kes), Sarawak (6 kes), Perak (6 kes), Melaka (5 kes), Johor (2 kes) dan Wilayah Persekutuan Putrajaya (1 kes).

“Ia menjadikan kes aktif dengan kebolehjangkitan ketika ini adalah 10,503 kes dan mereka sudah diasingkan serta dirawat di hospital,” katanya pada sidang media harian Covid-19, hari ini.

Beliau berkata, sebanyak 839 kes pulih Covid-19 dicatatkan hari ini dan menjadikan jumlah kumulatif kes pulih adalah 25,654 kes atau 70.4 peratus daripada jumlah keseluruhan.

Menurutnya, sehingga kini, terdapat 78 kes positif Covid-19 yang sedang dirawat di Unit Rawatan Rapi (ICU) membabitkan 28 kes memerlukan bantuan pernafasan.

Katanya, terdapat pertambahan enam kematian direkodkan hari ini menjadikan jumlah kumulatif kematian di Malaysia mencecah 277 kes atau 0.8 peratus daripada jumlah keseluruhan. – HMetro


(VIDEO) Pekerja Binaan Leburkan Rekod Dunia Milik Usain Bolt

NEW DELHI: Seorang pekerja binaan dari India dilaporkan berjaya memadamkan rekod dunia 100 meter (m) milik Usain Bolt – dengan dibantu dua kerbau.

Susulan daripada berita yang tular itu menyaksikan Srinivasa Gowda dari Karnataka, India dipanggil untuk sesi percubaan bersama skuad olahraga negara itu selepas dia mencatat kepantasan 9.55 saat (s).

Bolt yang juga pemenang lapan pingat emas Sukan Olimpik pernah menggemparkan dunia pada 2009 apabila berjaya menamatkan larian 100m dengan masa 9.58s.

Tetapi orang ramai di India mula percaya bahawa Gowda sudah memecahkan rekod milik legenda Jamaica itu.

Gowda yang berusia 28 tahun mengambil bahagian dalam acara larian bersama dua kerbau bagi jarak 142m di atas kawasan tanah padi di Kambala.

Dia menewaskan pencabarnya dengan menamatkan larian sejauh 145m hanya dalam tempoh 13.62s.

Dan apa yang mengejutkan, bacaan menunjukkan dia tiba pada 100m pertama dengan masa 9.55s – yang mana 0.03s lebih pantas daripada rekod dunia Bolt.

Gara-gara pencapaian luar biasanya itu, Gowda kini dipanggil untuk sesi percubaan oleh Kementerian Sukan India.

Menteri Sukan India, Kiren Rijiu berkongsi gambar Gowda ketika beraksi dalam larian berkenaan sambil memberitahu sedia memberikan jurulatih terbaik di India untuk melatihnya.

Tulisnya: “Ya @PMuralidharRao ji. Pegawai daripada Olahraga India sudah menghubunginya. Tiketnya sudah dibeli dan dia akan tiba ke sesi latihan Isnin ini.

“Saya akan pastikan jurulatih terbaik kebangsaan mengendalikan ujian itu sebaik mungkin.

“Kami akan melakukan yang terbaik untuk mengenal pasti bakat terbaik.”

Malah, seorang pengguna media sosial meramalkan pekerja binaan itu berada pada landasan yang tepat untuk memenangi pingat emas pada Sukan Olimpik 2020. – AGENSI

#WATCH – Srinivasa Gowda from Karnataka ran 100m in 9.55 seconds at a "Kambala" (buffalo race). He was faster than Usain Bolt who took 9.58 seconds to create a world record. pic.twitter.com/rrbf3lxnpn


PAS Yakin BN Menang PRK Kimanis

MARANG: PAS yakin Barisan Nasional (BN) mampu mempertahankan kerusi Parlimen Kimanis berdasarkan situasi politik semasa, selain perubahan sokongan pengundi berbanding Pilihan Raya Umum Ke-14 (PRU-14).

Presidennya, Datuk Seri Hadi Awang, berkata kerjasama parti itu dengan UMNO dalam Muafakat Nasional sudah menunjukkan kejayaan pada Pilihan Raya Kecil (PRK) Parlimen Tanjung Piai, dan yakin momentum itu akan berterusan pada PRK Kimanis.

“Sekarang nampak kerjasama PAS dan UMNO semakin berhasil dan Alhamdulillah, kita sudah capai beberapa kejayaan. Selepas ini, kita tunggu kemenangan di Sabah (PRK Kimanis) pula.

“Kita yakin BN boleh menang melihatkan kepada peratusan pengundi. Pada PRU-14, berlaku protes apabila pengundi tidak mahu mengundi BN, selain banyak berlaku undi rosak. Dengan situasi politik semasa, sikap pengundi sudah berubah. Justeru, kita yakin BN boleh menang,” katanya ketika ditemui di kediamannya di Rusila, di sini, hari ini.

Beliau berkata PAS sudah menggerakkan jenteranya di Sabah dan Sarawak, untuk membantu kempen yang bermula hari ini.

Katanya, memperkasakan hak Bumiputera adalah antara agenda yang akan diketengahkan ketika kempen membantu calon BN.

“Paling utama ialah agenda memperkasakan kaum Bumiputera di sana kerana 90 peratus penduduk di Sabah adalah Bumiputera,” katanya.

BN akan mempertaruhkan Ketua UMNO Bahagian Kimanis, Datuk Mohamad Alamin pada PRK ini, manakala Parti Warisan Sabah (WARISAN) pula mencalonkan Ketua Bahagian WARISAN Kimanis, Datuk Karim Bujang.


Jaga Sabah, Sarawak, Agama Antara Pesanan Dalam Titah Agong

KUALA LUMPUR: Kerajaan Persekutuan dititahkan supaya sentiasa mengutamakan kesejahteraan rakyat asal Sabah, Sarawak dan Orang Asli terutama di luar bandar dalam soal pembangunan.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Sultan Ahmad Shah yang bertitah buat pertama kali mengingatkan supaya pembangunan wilayah yang seimbang dan inklusif dilaksana bagi mengurangkan jurang pembangunan yang wujud sekarang.

“Kerajaan beta akan terus berusaha untuk meningkatkan kesejahteraan rakyat luar bandar, orang asal Sabah dan Sarawak serta masyarakat Orang Asli dengan mengambil pendekatan yang menyeluruh meliputi pembangunan ekonomi, modal insan dan infrastruktur.

“Di samping itu, pembangunan wilayah yang lebih seimbang dan inklusif juga akan diberi tumpuan agar dapat mengurangkan jurang pembangunan antara negeri-negeri serta kawasan luar bandar,” titah baginda.

Titah sulung Seri Paduka sempena pembukaan Mesyuarat Pertama Penggal Kedua Parlimen ke-14 itu mendapat tumpuan seluruh negara memandangkan baginda baru dilantik sebagai Yang di-Pertuan Agong ke-16 pada 31 Januari lalu.

Selepas dilantik, baginda telah melakukan kunjungan rasmi ke Sabah selama dua hari pada Khamis dan Jumaat lalu untuk berjumpa dengan pimpinan negeri.

Dalam titah tersebut, antara perkara yang turut diberi tumpuan oleh baginda ialah usaha mempertahankan kedaulatan agama Islam, namun pada masa sama kepentingan agama-agama lain juga perlu dijaga.

Menurut baginda, perkara-perkara asas dalam Perlembagaan iaitu agama Islam dan raja berperlembagaan tidak boleh dipertikai oleh mana-mana pihak dan jika berlaku tindakan tegas perlu diambil.

“Semua pihak perlu menjunjung keluhuran Perlembagaan terutama yang menyentuh mengenai sistem demokrasi berparlimen, raja berperlembagaan dan kedudukan Islam sebagai agama Persekutuan serta bahasa Melayu sebagai bahasa kebangsaan.

“Penggunaan media sosial secara tidak bertanggungjawab boleh mengancam nilai murni yang berlandaskan agama dan prinsip moral masyarakat.

“Sungguhpun kerajaan beta meraikan keterbukaan dan kebebasan bersuara, adalah penting kebebasan ini dipraktikkan dalam lingkungan undang-undang dan norma kehidupan bermasyarakat,” titah Seri Paduka.

Tambah baginda, selain Islam agama-agama lain di Malaysia juga perlu dihormati demi kesejahteraan dan perpaduan hidup rakyat negara ini. – BorneoToday


COVID-19: Tiada Kes Baharu Di Sabah, Kes Positif Kekal 197

KOTA KINABALU: Tiada kes baharu positif COVID-19 direkodkan di negeri ini sehingga jam 12 tengah hari sekaligus mengekalkan jumlah terkumpul sebanyak 197 kes.

Sabah berada di kedudukan negeri keempat tertinggi kes positif COVID-19 selepas Selangor dengan 612 kes diikuti Kuala Lumpur sebanyak 372 kes dan Johor 309 kes.

Jumlah kes kematian di negeri ini juga masih kekal dengan satu kes tanpa sebarang pertambahan setakat ini.

Ketua Pengarah Kesihatan Datuk Dr. Noor Hisham Abdullah dalam kenyataannya berkata, sehingga 29 Mac 2020, sebanyak tujuh kes kematian baharu direkodkan menjadikan jumlah kes kematian terkumpul sebanyak 34 kes di seluruh negara.

Katanya, sebanyak 150 kes baharu direkodkan semalam dan jumlah berkenaan menjadikan kes terkumpul positif COVID-19 di Malaysia sebanyak 2,470 kes.

Menurutnya, bagi kes yang pulih, sebanyak 68 kes dibenarkan pulang semalam dan ia menjadikan kes terkumpul yang pulih sepenuhnya dari COVID-19 adalah sebanyak 388 kes.

Sebanyak 73 kes positif COVID-19 dirawat di Unit Rawatan Rapi (ICU) termasuk 52 kes yang memerlukan bantuan pernafasan.


Anwar janji bela rakyat bila jadi PM

TANAH MERAH: Presiden PKR, Datuk Seri Anwar Ibrahim memberi jaminan akan menyelesaikan masalah kos sara hidup yang menghimpit rakyat apabila dilantik Perdana Menteri kelapan.

Beliau berkata, masalah yang dihadapi rakyat menjadi keutamaannya selain meneruskan agenda pembangunan dan dasar negara ketika ini.

“Kita ada perjanjian, biar Tun Dr Mahathir Mohamad yang berusia 93 tahun memerintah negara dengan menyelesaikan pelbagai masalah terutama hutang negara, Tabung Haji (TH) serta kes FELDA.

“Tambahan pula, Dr Mahathir mempunyai banyak pengalaman ketika menjadi Perdana Menteri sebelum ini, selain ada hubungan baik dengan negara lain.

“Apabila tiba masanya, giliran saya pula (jadi Perdana Menteri) yang akan teruskan usaha kerajaan dan membela nasib rakyat. Saya tidak akan ubah dasar, kecuali mungkin mengubah gaya,” katanya ketika berucap pada Bicara Perdana di sini, malam tadi.

Turut hadir, Pengerusi Pakatan Harapan (PH) Kelantan, Datuk Husam Musa dan Pengerusi PKR Kelantan, Datuk Seri Mohamad Supardi Md Noor.

Anwar yang juga Ahli Parlimen Port Dickson berkata, walaupun PH sering menerima tohmahan dan kritikan, namun perjuangan untuk memartabatkan bangsa dan agama akan terus dipelihara.

“Kerajaan PH akan sentiasa berusaha dengan sedaya upaya bagi memulihkan negara yang sebelum ini pernah dirosakkan oleh kerajaan terdahulu,” katanya.

Berikutan itu, katanya, penyokong PAS perlu memikirkan adakah kerjasama dengan UMNO dapat membawa negara ke arah yang lebih baik.

“Saya cukup hairan bagaimana PAS boleh bekerjasama dengan UMNO yang selama ini cukup benci dengan parti itu. UMNO banyak merosakkan negara dengan masalah rasuah, sehingga meninggalkan masalah itu kepada kerajaan sekarang ini,” katanya. – Berita Harian


Telupid: Warga Asing Ditahan Rogol Kanak-Kanak 13 Tahun

TELUPID: Layanan baik yang diberikan oleh sebuah keluarga terhadap seorang warga Filipina tidak pernah disyukuri oleh lelaki itu.

Sebaliknya, pekerja ladang tersebut mengambil kesempatan apabila beberapa kali merogol anak perempuan keluarga itu yang baru berusia 13 tahun sejak Julai  hingga November lalu.

Ketua Polis Daerah Beluran, Asisten Superintenden Kasim Muda berkata, suspek berumur 55 tahun itu ditahan selepas dibawa sendiri oleh bapa mangsa ke balai polis.

“Mangsa mengadu kepada ibunya apabila tidak tahan diperlakukan sedemikian oleh suspek.

“Selepas itu mangsa dibawa ke Balai Polis Telupid untuk membuat laporan polis kira-kira pukul 12.47 pagi, 23 November lalu.

Katanya, siasatan awal mendapati suspek merupakan pekerja ladang dan tinggal di perumahan ladang itu dan berhampiran dengan rumah mangsa.

Beliau berkata, siasatan juga mendapati suspek mengambil kesempatan ke atas hubungan baik keluarga mangsa dengannya kerana tinggal bersebelahan rumah.

“Suspek kini ditahan dan kes disiasat mengikut Seksyen 376 Kanun Keseksaan,” tambahnya.


(VIDEO) ‘Please Don’t Call Police, I Will Pay’ – Pelancong Kantoi Kebas Barang Hotel

“I will pay, sorry,” demikian rayu pelancong selepas dia dan keluarganya kantoi merembat barang-barang milik sebuah hotel di Bali, Indonesia.

Berdasarkan klip video yang viral di Twitter, keluarga berkenaan baru saja mendaftar keluar dari hotel tersebut dan perlu ke lapangan terbang.

Bagaimanapun, kakitangan hotel mendapati barangan dalam bilik hotel yang disewakan hilang, lalu segera bertindak menghalang keluarga itu dari meninggalkan kawasan hotel.

Ketika mahu diperiksa, pasangan suami isteri itu dikatakan bertindak agresif dan memaki hamun pekerja hotel.

Setelah diperiksa, ternyata mereka mengambil barang-barang hotel seperti pengering rambut, pasu hiasan, botol seramik (handwash) dan banyak lagi.

Suami isteri itu merayu agar mereka tidak dikenakan tindakan dan akan membayar semua barangan yang diambil itu dengan alasan mereka sudah terlambat untuk pergi ke lapangan terbang.

Namun kakitangan hotel enggan peduli dan terus menggeledah semua bagasi keluarga itu dan menemui banyak lagi barangan yang lain.

Yang lagi viral di Bali. Tamu abis check out, sikat semua barang di kamar hotel. Jangan ditiru ya. Ambil aja sikat gigi dan sabun, tapi jangan yg lain. Segala hairdryer dibawa coba… 🤦🏻♀ pic.twitter.com/UDTHo5KCDs

Ekoran penemuan itu, pihak hotel mahu membuat laporan polis tetapi pasangan itu merayu agar tidak membabitkan polis dalam hal itu dan mereka sanggup membayar berapa kos yang dikenakan.

Tidak diketahui sama ada keluarga itu dilepaskan atau sebaliknya, namun netizen Indonesia mengecam tindakan keluarga itu yang tidak bertamadun.


Cara Tukar Kad ATM Maybank Guna Maybank2U

Jika anda hendak menukar kad debit Maybank akibat sudah tamat tempoh atau rosak tetapi tidak tahu bagaimana caranya, anda boleh ikut cara mudah yang kami kongsikan ini.

Sebelum itu, anda perlu memastikan bahawa kad debit anda bukan:

Jika kad debit anda hilang, kecurian atau lupa kata laluan, anda juga tidak dibenarkan untuk untuk membuat tukaran kad ini. Disamping itu, anda perlu pergi ke cawangan Maybank terdekat untuk penggantian kad baharu.

Kita teruskan kepada langkah pertukaran kad debit Maybank ini. Sebelum itu, perlu diingatkan bahawa setiap proses pertukaran kad ini anda akan dicas sebanyak RM12.

1. Log masuk perbankan atas talian Maybank2u dan log masuk.

2. Tekan profile pada bahagian atas kanan.

5. Pada menu Manage Debit Cards ini, pilih Debit Card- Replace, Activate & Block

6. Tekan butang menu 3 titik

8. Pastikan maklumat alamat anda betul. Klik pada ruang yang disediakan jika anda setuju dengan terma dan syarat. Kemudian tekan REPLACE CARD.

9. Anda perlu mohon dan masukkan No. TAC. Setelah selesai, anda akan diberikan satu notifikasi bahawa pertukaran kad anda telah berjaya.

Anda hanya perlu menunggu kad debit baharu anda dihantarkan ke alamat yang telah anda masukkan. Proses ini akan mengambil masa kurang daripada 9 hari.

Selepas anda terima kad baharu anda, kad tersebut perlu diaktifkan dengan cara:

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) ‘Semoga Peragut Itu Dicucuri Minyak Panas’

Seorang wanita diragut dua lelaki yang menaiki motosikal dalam kejadian awal pagi semalam di Taman Jaya Mas, Skudai, Johor.

Dalam kejadian yang berlaku kira-kira jam 7.55 pagi itu, mangsa yang dipercayai sedang dalam perjalanan menghantar anaknya ke tadika didatangi dua suspek.

Suspek kemudian menahan mangsa dan terus cuba meragut rantai mangsa.

Mangsa cuba menghalang tetapi apakan daya kudrat seorang wanita.

Suspek sedaya upaya merentap rantai itu sehingga menyebabkan mangsa terjatuh dan terus melarikan diri dari tempat kejadian.

Orang ramai khususnya wanita dinasihatkan sentiasa berhati-hati apabila berada di luar.

Sekiranya ternampak ada individu yang mencurigakan, segeralah melarikan diri ke tempat yang selamat.


5 Penagih Warga Tempatan Ditahan

KOTA KINABALU: Lima lelaki warga tempatan ditahan polis selepas didapati terbabit dalam penyalahgunaan dadah dalam satu operasi di sekitar kawasan Kinarut di sini.

Ketua Polis Daerah Papar Deputi Superintendan Batholomew Ak Umpit berkata, kesemua suspek berumur 20-an hingga 30-an itu didapati positif dadah jenis Methampetamine dan Ampetamine.

“Kelima-lima suspek dibawa ke Ibu Pejabat Polis Daerah (IPD) Papar untuk tindakan selanjutnya dan akan disiasat mengikut Seksyen 15(1)(a) Akta Dadah Berbahaya 1952.

“Kejayaan tangkapan ini adalah salah satu usaha PDRM khususnya IPD Papar dalam mengatasi masalah penyalahgunaan dadah disamping mencegah aktiviti jenayah di daerah Papar ini,” katanya.

Beliau juga mengalu-alukan masyarakat yang mempunyai sebarang maklumat berkaitan dadah agar memaklumkan kepada pihak PDRM IPD Papar khususnya.


Kaya main permainan video

NEW YORK: Kegilaan terhadap permainan video membolehkan seorang remaja berusia 14 tahun dari Smithtown, Long Island meraih AS$200,000 (RM815,096) selepas mengalahkan lawannya dalam permainan video Fortnite yang kini tidak ubah seperti satu ‘kerjaya’ untuknya.

Daily Mail melaporkan, Griffin Spikoski, mula terkenal sejak sembilan bulan lalu selepas memuat naik video mengalahkan lawannya yang juga pemain Fortnite terkenal di YouTube, yang ditonton hampir 7.5 juta orang.

Susulan itu, Griffin terkenal seperti selebriti dengan mempunyai lebih 1 juta pelanggan kerana ingin menonton pemain muda ini yang menggunakan nama Skeptik, bertempur dalam permainan dalam talian itu.

Remaja itu menghabiskan lapan jam sehari dengan bermain Fortnite pada hari biasa serta 18 jam pada hujung minggu, selain hanya mengikuti kursus sekolah menengah secara dalam talian, lapor WABC-TV.

“Ia umpama pekerjaan bagi saya,” kata Griffin.

Hasil permainan video itu membolehkan keluarganya mendapat wang daripada sumbangan pelanggan, iklan dalam talian dan tawaran penajaan.

Griffin berkata, dia merancang menyimpan wang diperolehinya, selain membelanjakannya untuk memasuki kolej atau membeli rumah. – Agensi


CCTV terakam ‘malaikat’

KUCHING: “Saya menyimpan rakaman itu sejak kira-kira tiga tahun lalu kerana bimbang ada yang mempersendakan, tetapi selepas mendapatkan nasihat daripada mereka yang arif dalam hal agama, kini saya sedia mendedahkannya kepada umum,” kata Jasni Ali Seman.

Pesara guru berusia 60 tahun itu berkata demikian ketika mendedahkan rakaman kamera litar tertutup (CCTV) di rumahnya di Matang Jaya pada 2016.

Rakaman berdurasi 51 saat itu jelas memaparkan objek putih terbang di halaman rumahnya sebelum ia hilang.

Beliau berkata, sejak melihat rakaman itu, beliau bertemu dengan beberapa ustaz bertanyakan apakah sebenarnya objek itu.

“Kejadian itu dirakam selepas waktu subuh pada bulan Ramadan 2016 dan saya menyedarinya ketika meneliti rakaman CCTV yang saya lakukan setiap seminggu sekali,” katanya ketika dihubungi, hari ini.

Jasni berkata, selepas itu beliau bertemu dengan beberapa ustaz dan mereka menjelaskan ia adalah malaikat.

“Ustaz menasihatkan saya, sebagai orang yang beriman, kita harus percaya kepada malaikat dan ada sebab ia menunjukkan dirinya dalam rakaman CCTV itu.

“Pada mulanya, saya tidak berhasrat untuk menghebahkan kejadian itu, tetapi kini saya bersedia untuk sekadar berkongsi dengan orang ramai apa yang berlaku ketika bulan Ramadan itu,” katanya.

Beliau berkata, selepas rakaman itu, beliau kerap memeriksa CCTV di kediamannya itu.

“Bagaimanapun, sehingga kini tiada lagi objek serupa yang dirakamkan,” katanya. – Berita Harian


Waris Jenazah Naser Bin Sharif Jamahali Dicari

KOTA KINABALU: Hospital Queen Elizabeth (HQE) Kota Kinabalu sedang mengesan waris jenazah lelaki berbangsa Bajau, warganegara Malaysia berumur 65 tahun yang masih belum dituntut.

Pengarah HQE, Dr. William Gotulis berkata jenazah dikenali sebagai Naser Bin Sharif Jamahali beragama Islam telah dimasukkan ke Wad Pembedahan Am pada 3 November 2019.

Pesakit yang menerima rawatan selama lima hari akibat masalah kanser usus disahkan meninggal dunia 8 November 2019.

Sepanjang berada di wad, tidak ada ahli keluarga yang melawat dan bersama pesakit.

Alamat terakhir si mati berdasarkan dokumen peribadi: Kampung Sembulan Tengah, Kota Kinabalu, Sabah.

Sehingga kini tidak ada waris yang datang menuntut jenazahnya. Jenazah telah di hantar ke Jabatan Perubatan Forensik HQE.

Orang ramai yang mempunyai maklumat mengenai si mati ataupun waris diminta menghubungi pihak HQE di talian 088-517500 atau 088-517555 sambungan 8285.


Racun anak dengan darah sendiri

VIRGINIA: Seorang ibu tergamak meracunkan anaknya dengan menyuntik darah sendiri ke dalam badan kanak-kanak berusia lima tahun itu semata-mata mahu menarik perhatian pegawai perubatan.

Mirror Online melaporkan, rakaman CCTV dalam wad pesakit menunjukkan Elizabeth Malone, 29, menyuntik darahnya dalam hidung dan mulut kanak-kanak kurang upaya itu ketika dia terlantar atas katil.

Doktor mula berasa hairan apabila mangsa yang bisu sukar sembuh biarpun dimasukkan dalam unit penjagaan rapi dan mempercayai dia boleh meninggal dunia sekiranya tidak dirawat dengan teliti.

Pada April lalu, seorang jururawat menemui picagari dalam lengan baju Elizabeth serta sapu tangan berdarah di bilik air.

Susulan itu, pihak hospital memasang CCTV dalam wad mangsa di hosptal Fairfax County.

Sebelum perbuatan wanita itu terbongkar, pihak hospital sudah menghubungi jabatan perlindungan kanak-kanak kerana khuatir mangsa sengaja dicederakan.

Mangsa sudah tujuh kali dimasukkan ke hospital dalam tempoh dua bulan disebabkan pendarahan dan kini sihat sepenuhnya.

Peguam Elizabeth memberitahu mahkamah wanita itu tidak berniat mencederakan mangsa, namun suka melihat respons anaknya ketika mengalami pendarahan.

Rabu lalu, Elizabeth mengaku bersalah atas pertuduhan mendera kanak-kanak dan akan menjalani hukumannya pada Julai ini. – Agensi


‘Parlimen Kimanis sudah tiada wakil rakyat’

KOTA KINABALU: Ahli Parlimen Kimanis, Datuk Seri Anifah Aman, yang hadir pada perbicaraan petisyen pilihan raya bagi kerusi Parlimen berkenaan hanya tersenyum apabila seorang saksi memberitahu Mahkamah Tinggi di sini hari ini bahawa kawasan itu kini ‘tiada wakil rakyat’.

Dg Damit Sigun, 55, dari Kampung Binsulok, Membakut, pada sesi soal balas oleh peguam, Ansari Abdullah yang mewakili Anifah, berkata kedudukan bekas Menteri Luar itu kini tergantung kerana sudah keluar UMNO.

Saksi kelima perbicaraan itu berkata, beliau hanya tahu Anifah adalah Ahli Parlimen Kimanis, namun berpendapat kedudukan wakil rakyat berkenaan tergantung selepas keluar daripada UMNO.

Ansari: Ada puan tengok TV Anifah hadir di Parlimen sebagai wakil rakyat Kimanis?

Dg Damit: Ada dulu, sekarang tergantung.

Ansari: Siapa yang gantung Anifah daripada Ahli Parlimen?

Ansari: Siapa yang beritahu Anifah digantung?

Dg Damit: Kan dia sudah keluar UMNO.

Ansari: Jadi, fahaman kamu, dia keluar UMNO, dia tergantung sebagai Ahli Parlimen?

Ditanya sama ada kedudukan Ahli Dewan Undangan Negeri (ADUN) Membakut, Datuk Mohd Ariffin Arif juga tergantung kerana menyertai Parti Pribumi Bersatu Malaysia (BERSATU), Dg Damit bagaimanapun menjawab tidak tahu kerana tidak mengikuti perkembangan.

“Tidak tahu sebab tidak mengikuti perkembangan mereka sebab kami orang kampung,” katanya.

Dg Damit berkata, beliau sendiri meninggalkan UMNO selepas Pilihan Raya Umum Ke-14 (PRU-14) kerana mengikut jejak pemimpin parti itu yang keluar parti.

Beliau turut mengakui sebelum ini menjadi ahli Parti Bersatu Sabah (PBS), tetapi meninggalkan parti itu apabila UMNO menguasai Parlimen Kimanis.

Anifah hadir bagi mengikuti perbicaraan petisyen berkenaan pada kira-kira jam 10.50 pagi dan keluar selepas Hakim Lee Heng Cheong menangguhkan perbicaraan pada jam 12.30 tengah hari.

Petisyen difailkan calon Parti Warisan Sabah (WARISAN), Datuk Karim Bujang pada 18 Jun lalu, menamakan Anifah sebagai responden pertama, manakala Pegawai Pilihanraya Parlimen Kimanis dan Suruhanjaya Pilihan Raya (SPR) sebagai responden kedua dan ketiga.

Karim diwakili barisan peguam diketuai Frederick Chang Tyn Chi, manakala peguam, Faizal Sarbi dan Abdul Fikri Jaafar mewakili SPR. – Berita Harian


Tiada Pencerobohan Bersenjata Di Lahad Datu

KOTA KINABALU: Tiada petunjuk berhubung dakwaan sekumpulan lelaki warga asing berpakaian celoreng dan bersenjata, menyusup masuk ke Lahad Datu, pada 28 Januari lalu.

Pesuruhjaya Polis Sabah, Datuk Idris Abdullah, berkata Ibu Pejabat Polis Kontinjen (IPK) Sabah dan Kawasan Keselamatan Khas Pantai Timur Sabah (ESSCOM) menjalankan risikan dan penyiasatan, namun mendapati tiada petunjuk dakwaan penyusupan melalui perairan negara dekat Long Patau, Tambisan.

Idris berkata, polis dan pasukan keselamatan lain sentiasa memberikan perhatian terhadap aspek keselamatan di pantai timur negeri ini dan Sabah daripada sebarang ancaman luar.

“Orang ramai dinasihatkan agar tidak risau mengenai keselamatan di Sabah,” katanya menerusi kenyataan media, hari ini.

Semalam, sebuah agensi berita melaporkan, seorang lelaki mendakwa melihat lebih 10 individu mencurigakan berpakaian celoreng serta bersenjata masuk ke Sabah melalui perairan Long Patau, Tambisan, minggu lalu.

Lelaki terbabit turut mendakwa semua individu itu warga Filipina berdasarkan perbualan mereka yang menggunakan bahasa Suluk. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kekang Kemasukan Anasir Tidak Diingini

KOTA KINABALU: Polis Sabah ada menerima maklumat berhubung cubaan kemasukan anasir tidak diingini ke kawasan perairan negara.

Pesuruhjayanya Datuk Hazani Ghazali berkata, maklumat berkenaan diperoleh hasil kerjasama rapat dengan pasukan keselamatan Filipina dan Indonesia.

Katanya, antara maklumat itu termasuk berkaitan pergerakan anasir di kawasan perairan Sabah termasuk Laut Sulu dan Laut Celebes, Indonesia.

“Bagaimanapun setakat ini, tahap keselamatan di perairan negeri khususnya di pantai timur berada dalam keadaan selamat dan terkawal.

“Ini kerana kawasan perairan yang menjadi sempadan selatan Filipina, Indonesia dan negeri ini sentiasa menjadi keutamaan pihak berkuasa semua pihak,” katanya ketika dihubungi, hari ini.

Hazani berkata, ia terbukti dengan perkembangan sejak akhir-akhir ini yang mana banyak operasi dijalankan oleh pihak keselamatan Filipina untuk memantau sebarang gerakan kumpulan militan di negara berkenaan.

“Dalam laporan terbaru, pihak berkuasa Filipina berjaya menembak mati salah seorang suspek yang tersenarai antara individu dikehendaki ESSCOM, Apo Mike.

“Selain itu, semua empat mangsa tebusan yang diculik di perairan negeri ini juga berjaya diselamatkan,” katanya.

Sehubungan itu, Hazani berkata, masyarakat setempat disarankan supaya tidak khuatir untuk meneruskan aktiviti harian di perairan negara.

Katanya, polis dan Kawasan Keselamatan Khas Pantai Timur Sabah (ESSCOM) akan terus meningkatkan tahap kesiapsiagaan dan membuat rondaan sepenuhnya di kawasan perairan pantai timur Sabah khususnya kawasan ‘panas’ yang dikenalpasti.


SPRM Sabah Tahan Pengarah Kanan Minta Suapan RM10,000

KOTA KINABALU: Seorang Penolong Pengarah Kanan di sebuah jabatan kerajaan negeri ditahan Suruhanjaya Pencegahan Rasuah Malaysia (SPRM) Sabah selepas disyaki terbabit rasuah.

Suspek ditahan selepas dikatakan meminta suapan RM10,000 daripada orang awam bagi tujuan mempercepatkan urusan pengeluaran surat tawaran tanah membabitkan pekebun kecil.

Menurut sumber, suspek ditahan pegawai SPRM kira-kira jam 3 petang hari ini di pejabatnya, di sini..

Pengarah SPRM negeri, Datuk S Karunanithy ketika dihubungi mengesahkan tangkapan itu dan suspek dijangka dibawa ke mahkamah untuk mendapatkan perintah tahanan reman esok.

Kes disiasat mengikut Seksyen 17(a) SPRM 2009.

Dalammpada itu, Karunanithy tidak menolak kemungkinan beberapa lagi tangkapan susulan akan diadakan bagi membantu siasatan kes berkenaan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Setuju Agensi Nombor Ramalan, Kelab Lumba Kuda Beroperasi Mulai Hari Ini

KOTA KINABALU: Menteri Kerajaan Tempatan dan Perumahan Masidi Manjun berkata, Sabah bersetuju membenarkan agensi nombor ramalan dan kelab lumba kuda beroperasi, mulai hari ini.

Katanya, keputusan itu selaras dengan kelulusan Kementerian Kewangan Malaysia (MOF) untuk membenarkanoperator perjudian yang dilesenkan oleh kementerian berkenaan dan kelab lumba kuda di bawah Lembaga Totalisator Malaysia untuk beroperasi mulai 15 Sep.

“Kerajaan negeri melalui Mesyuarat Jawatankuasa Pengurusan Bencana Negeri Sabah (Covid-19) telah bersetuju  membenarkan agensi nombor ramalan dan kelab lumba kuda beroperasi mulai 14 Sep.

“Bagaimanapun, adalah diingatkan bahawa semua pekerja dan pelanggan untuk aktiviti ini hendaklah telah lengkap divaksin dan berstatus risiko rendah Covid-19 melalui aplikasi MySejahtera,” katanya dalam kenyataan harian perkembangan Covid-19 Sabah, hari ini.

Terdahulu Masidi berkata, 1,649 lagi kes baharu dicatatkan negeri itu, hari ini, menjadikan jumlah kumulatif kini sebanyak 175,512 kes.

Selain itu, katanya, 39 kes kematian dilaporkan pada hari ini iaitu enam di Sandakan dan Tawau, lima di Kota Belud dan Tuaran, empat di Kota Kinabalu, dua di Lahad Datu dan Papar, manakala Sipitang, Kudat, Kinabatangan,Kunak, Pitas, Keningau, Penampang, Kalabakan dan Beluran masing-masing mencatatkan satu kes.

“Bilangan kematian ini tidak semestinya berlaku dalam tempoh 24 jam ini.

“Ada kes kematian yang mengambil masa untuk verifikasi dan dilaporkan kemudian daripada tarikh sebenar,” katanya.

Dalam pada itu, beliau berkata 2,085 pesakit telah sembuh dan discaj daripada hospital dan Pusat Kuarantin dan Rawatan Berisiko Rendah (PKRC), hari ini.

Katanya, 4,613 pesakit masih menerima rawatan iaitu 1,565 orang di hospital, 2,976 orang di PKRC awam, 62 orang di Pusat Tahanan Sementara (PTS) atau penjara manakala 10 orang di fasiliti swasta.

“Bilangan pesakit yang memerlukan penjagaan kritikal ialah 210 orang merangkumi 126 di ICU, ‘repurposed kritikal care’ serta 84 di ‘open ward’ dan 71 orang lagi memerlukan alat bantuan pernafasan (ventilated),” katanya. – FMT


Lelaki Maut Terkena Renjatan Elektik Akibat Guna Earphone Yang Disambung Dengan Telefon Bimbit Sedang Dicas

Seorang pekerja kilang ditemui mati dalam rumah sewanya dipercayai akibat terkena renjatan elektrik ketika menggunakan earphone yang disambung kepada telefon bimbit yang sedang dicas., di Chonburi, Thailand.

Kritsada Supol ditemui terbaring atas katil di dalam biliknya sambil memegang telefon yang bersambung dengan pengecas dipercayai tiruan.

Jasad mangsa berusia 24 tahun ditemui oleh tuan rumah dengan kesan terbakar di sekeling telinga.

Pihak polis percaya mangsa terkena renjatan elektrik ketika menggunakan earphone, sama ada untuk mendengar muzik ataupun berkomunikasi dengan kabel earphone melintasi kawasan mulutnya.

”Kami percaya litar pintas menjadi punca kematian mangsa yang ketika itu sama ada sedang mendengar muzik atau pun sedang berbual dengan seseorang,” kata jurucakap polis, Jaleuk Polthong.

Pihak polis juga percaya kabel pengecas dan earphone tiruan juga mungkin menyumbang kepada kejadian tersebut.

”Pengguna terdedah kepada risiko sebegini sekiranya menggunakan pengecas yang bukan dikeluarkan daripada pembekal yang sah,” katanya lagi.


PKP: Semua Majikan Layak Mohon Subsidi Upah

KUALA LUMPUR: Semua majikan yang beroperasi dalam tempoh Perintah Kawalan Pergerakan (PKP) layak memohon Program Subsidi Upah 3.0, kata Perdana Menteri Tan Sri Muhyiddin Yassin.

Beliau berkata, ia antara inisiatif kerajaan dalam menambah baik program itu yang membabitkan peruntukan RM1 bilion dan dianggarkan akan memberi manfaat kepada 250,000 majikan menggaji lebih 2.6 juta pekerja.

“Bagi tempoh sebulan, majikan yang layak tanpa mengambil kira sektor akan menerima subsidi upah berjumlah RM600 bagi setiap pekerja mereka yang bergaji kurang dari RM4,000.

“Selain itu, had 200 pekerja bagi setiap permohonan akan ditingkatkan kepada 500 pekerja,” katanya.

Beliau berkata demikian ketika mengumumkan Pakej Bantuan Perlindungan Ekonomi dan Rakyat Malaysia (PERMAI) yang disiarkan secara langsung di stesen televisyen dam media sosial, hari ini.

Dalam pada itu, Muhyiddin berkata, kerajaan juga bersetuju melonggarkan syarat permohonan bagi program Sistem Insurans Pekerja (SIP Prihatin) seperti diumumkan sebelum ini.

Katanya, pekerja yang tidak memenuhi caruman minimum atau tidak dilanjutkan kontrak perkhidmatan selepas pembaharuan dibuat sekurang-kurangnya tiga kali dibenarkan untuk memohon bantuan berkenaan sebanyak 30 peratus daripada gaji selama tiga bulan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jeffrey Lepaskan Jawatan Di Persekutuan, Mahu Fokus Sabah

KUALA LUMPUR: Timbalan Ketua Menteri Sabah yang baru diangkat, Datuk Dr Jeffrey Kitingan

memilih untuk melepaskan jawatannya sebagai Timbalan Menteri Pelancongan, Seni dan Budaya dalam kerajaan Persekutuan.

Memetik laporan akhbar Sin Chew Daily, Jeffrey telah memaklumkan kepada Perdana Menteri, Tan Sri Muhyiddin Yassin mengenai hasrat pengunduran dirinya, hari ini.

Jeffrey, 72, dilantik sebagai Timbalan Ketua Menteri Sabah, di Kota Kinabalu pagi ini.

Beliau adalah salah seorang daripada tiga Timbalan Ketua Menteri, yang dilantik, hari ini.

Selain Jeffrey , turut dilantik sebagai timbalan kepada Ketua Menteri Sabah, Datuk Seri Hajiji Noor adalah Datuk Seri Bung Moktar Radin dan Datuk Dr Joachim Gunsalam.

Beliau adalah Presiden Parti Solidariti Tanah Airku (Star) dan Ahli Parlimen tunggal parti itu yang mewakili Parlimen Keningau.

Pada pilihan raya negeri Sabah, Ahad lalu, Jeffrey berjaya mengekalkan kerusi Tambunan dengan majoriti yang lebih besar.


Covid-19: Kes Tambunan Libatkan Anak-Beranak Pulih Sepenuhnya

KOTA KINABALU: Tiga kes Covid-19 yang menjangkiti sebuah keluarga di Tambunan telah pulih sepenuhnya.

Kes yang dilaporkan di Tambunan ini melibatkan satu kematian pada 5 April lalu manakala, dua pesakit lagi telah pulih.

Pengarah Kesihatan Negeri Sabah, Datuk Dr Christina Rundi berkata, kes anak-beranak yang dijangkiti Covid-19 di Tambunan ini mempunyai sejarah perjalanan ke Semenanjung Malaysia. Pesakit Covid-19 di Tambunan ini mula dirawat di Hospital Keningau pada 28 Mac lalu.

Katanya, biarpun tiada kes baharu dilaporkan sejak 7 April di Tambunan namun, aktiviti kawalan dan pencegahan diteruskan bagi memastikan tiada jangkitan baru di daerah berkenaan.

“Kolaborasi antara agensi kerajaan serta kerjasama masyarakat Tambunan banyak membantu Pejabat Kesihatan Daerah (PKD) Tambunan dalam menangani wabak Covid-19.

“Antara aktiviti yang dijalankan adalah disinfeksi di Pekan Tambunan yang dilakukan Majlis Daerah Tambunan dan Jabatan Bomba & Penyelamat.

“Malah, Majlis Pengurusan Komuniti Kampung (MPKK) turut membantu memastikan semua kemasukan orang luar ke kampung dimaklumkan kepada PKD Tambunan,” katanya dalam satu kenyataan, di sini hari ini.

Menurutnya, PKD Tambunan juga menyediakan bilik mandi dan persalinan tambahan untuk petugas di lapangan.

Christina berkata, setakat ini daripada 311 kes yang dilaporkan di Sabah, 212 pesakit telah pulih dan 95 pesakit lagi masih dirawat di hospital.

Kes kematian di Sabah kekal empat kes dimana, dua kes kematian direkodkan di Kota Kinabalu dan satu kes masing-masing di Tawau dan Tambunan.

Sehingga kini, sejumlah 1,749 orang telah discaj dari Pusat Kuarantin termasuk 27 orang yang tamat menjalani kuarantin di Institut Pendidikan Guru Keningau dan dibenarkan pulang semalam.

Sementara itu, bilangan kumulatif individu yang tamat menjalani perintah kuarantin di rumah selama 14 hari adalah seramai 3,586 orang dan bilangan kontak rapat yang tamat menjalani kuarantin di rumah adalah seramai 15,205 orang. – BorneoToday


Pengundi PRK Kimanis Dinasihat Keluar Mengundi Awal

KOTA KINABALU: Pengundi pada Pilihan Raya Kecil (PRK) Parlimen Kimanis esok diminta keluar mengundi awal berikutan ramalan cuaca menjangkakan hujan sebelah petang di kawasan berkenaan.

Pengarah Meteorologi Sabah, Amirzudi Hashim, berkata bagi mengelak pengundi berdepan kesukaran, mereka dinasihatkan keluar pada awal pagi esok untuk menunaikan tanggungjawab.

Pusat Operasi Cuaca dan Gempa Bumi Sabah, Jabatan Meterologi Malaysia (MetMalaysia) dalam kenyataan hari ini, meramalkan cuaca pada esok pagi adalah tiada hujan dengan suhu antara 25 hingga 28 darjah Celcius, manakala di sebelah petang ribut petir dengan suhu antara 28 hingga 32 darjah Celcius.

Parlimen Kimanis mempunyai dua kawasan Dewan Undangan Negeri (DUN) Bongawan dan Membakut dengan jumlah 29,664 pemilih layak mengundi, termasuk sembilan pengundi awal dan seorang pengundi tidak hadir yang berada luar negara.

Pemilih terdiri daripada 14,800 lelaki dan 14,864 perempuan dengan DUN Bongawan mempunyai 16,273 pemilih dan DUN Membakut 13,391 pemilih.

PRK Parlimen Kimanis menyaksikan pertembungan satu lawan satu membabitkan calon Parti Warisan Sabah (WARISAN), Datuk Karim Bujang dan calon Barisan Nasional (BN), Datuk Mohamad Alamin.


Juragan Cuba Seludup Tong Gas LPG Ditahan

Pasukan Polis Marin (PPM) menahan seorang lelaki yang cuba menyeludup keluar enam tong gas petroleum cecair (LPG) menggunakan bot jongkong menerusi perairan Sungai Pukol, dekat sini, semalam.

Bot dikendalikan lelaki tempatan berusia 44 tahun itu ditahan sepasukan anggota bot ronda PPM selepas berada dalam keadaan mencurigakan, kira-kira jam 9.30 pagi.

Komander PPM Wilayah 4 Sabah, Asisten Komisioner Mohamad Pajeri Ali, berkata bot terbabit dalam perjalanan ke Sungai Haji Kuning dan pemeriksaan lanjut menemui enam tong LPG.

Katanya, juragan juga gagal mengemukakan permit atau dokumen kebenaran daripada Kementerian Perdagangan Dalam Negeri dan Hal Ehwal Pengguna (KPDNHEP) untuk membawa barang kawalan.

“Lelaki itu ditahan bersama bot dan muatan sebelum dibawa ke pangkalan markas operasi PPM Tawau untuk tindakan lanjut. Nilai rampasan termasuk bot, enjin sangkut dan LPG dianggarkan RM26,000,” katanya dalam kenyataan di sini, hari ini.

Mohamad Pajeri berkata, kes disiasat mengikut Akta Kawalan Bekalan 1961, dibaca bersama Peraturan 3(1) Peraturan-Peraturan Kawalan Bekalan 1974.

Katanya, PPM komited untuk terus membanteras aktiviti penyeludupan barang kawalan menerusi kawasan perairan serta di sempadan Malaysia dan Indonesia. – Berita Harian


Kaamatan wadah perpaduan rakyat Sabah – Mohd Shafie Apdal

KOTA KINABALU, 29 Mei Pesta Kaamatan yang merupakan satu daripada perayaan terbesar disambut setiap Mei di Sabah mampu menjadi wadah perpaduan bagi rakyat di negeri itu, kata Ketua Menteri Datuk Seri Mohd Shafie Apdal.

Beliau berkata ini kerana Kaamatan, sambutan tradisi masyarakat Kadazan Dusun Murut dan Rungus sebagai tanda kesyukuran terhadap hasil tuaian padi itu, diraikan oleh semua lapisan masyarakat tanpa mengira bangsa, agama dan warna kulit.

Justeru, Mohd Shafie mengajak seluruh rakyat di Sabah supaya menghayati makna sebenar perayaan Kaamatan sekali gus mensyukuri segala nikmat keharmonian dan kedamaian dikecapi ketika ini.

“Di Sabah, kita perlu bersyukur kerana kita terus hidup dalam keadaan aman dan harmoni meskipun ada golongan tertentu cuba mewujudkan sentimen perkauman, tetapi ikatan perpaduan kekal utuh dan kita berupaya menangkis segala ancaman daripada pihak tidak bertanggungjawab.

“Ini kerana, amalan hormat menghormati kepelbagaian budaya antara kita menjadi tunjang kepada perpaduan unik di negeri bawah bayu ini,” katanya dalam perutusan sempena perayaan pesta Kaamatan 2019 di sini, hari ini.

Mohd Shafie turut mengingatkan seluruh rakyat Sabah supaya sentiasa memelihara adat dan budaya masyarakat pelbagai kaum di negeri itu bagi memastikan ia tidak terhakis oleh arus kemodenan zaman.

“Disamping mengejar kekayaan dan kemodenan, janganlah lupa untuk mengamalkan budaya, istiadat dan warisan peninggalan nenek moyang kita,” katanya.


Kemenangan untuk rakyat Sabah – Jelius

“KEMENANGAN ini kami dedikasikan buat rakyat Sabah,” kata ketua jurulatih, Jelius Ating sejurus pasukannya mengesahkan tempat ke separuh akhir Piala Malaysia buat kali pertama sejak 2007 apabila menewaskan Kelantan 1-0 pada suku akhir kedua di Stadium Likas, malam tadi.

Jelius berkata, peminat boleh sepak di Sabah sudah lama menantikan detik seperti ini untuk menyaksikan pasukan kesayangan mereka kembali menjadi tumpuan dalam kancah bola sepak negara.

“Kami mula membentuk pasukan ini sejak pertengahan musim lalu, saya gembira kerana prestasi pemain serta corak permainan kami terus meningkat sehingga berjaya sampai ke tahap ini.

“Pasukan ini bertuah kerana mempunyai penyokong yang selalu memberi motivasi walaupun kadang-kala mereka membuat kritikan.

“Kami lihat pada malam ini (semalam), Stadium Likas dibanjiri penyokong, sorakan mereka bergema dan ia melonjakkan lagi semangat pemain untuk berjuang memburu kemenangan,” katanya.

Kali terakhir Sabah layak ke separuh akhir Piala Malaysia ialah pada tahun 2007, namun impian melangkah ke final ketika itu dikecewakan Perak menerusi kemenangan agregat 3-2.

Pada aksi malam tadi, Sabah mengesahkan tempat ke separuh akhir untuk menentang sama ada Perak atau PKNS FC selepas terikat 2-2 secara agregat, namun memiliki kelebihan jaringan di tempat lawan.

Gol tunggal Sabah dijaringkan penyerang import, Rodoljub Paunovic menerusi sepakan penalti pada minit ke-30 selepas bola terkena tangan pertahanan Kelantan.

Sementara itu, Jelius melahirkan rasa kagum dan memuji semangat ditunjukkan barisan pemain Kelantan kendalian Yusri Che Lah yang tidak berputus asa memburu gol penyamaan, malah hampir mendapat jaringan pada masa kecederaan.

“Kelantan sebuah pasukan yang baik, mereka tidak memiliki bintang tetapi bekerja keras sebagai satu pasukan, kita lihat pemain mereka khususnya yang muda seperti tidak pernah penat untuk berlari.

“Bagaimanapun, kami beraksi dengan baik dan berhak untuk menang, apapun bagi saya, Kelantan kalah secara bermaruah,” katanya.


Covid-19: Satu Lagi Kluster Baharu Dikesan Di Semporna

Sabah mencatatkan 1 lagi kluster baharu Covid-19 kali ini juga di Semporna.

Ketua Pengarah Kesihatan Dr Noor Hisham Abdullah berkata, kluster Bakau membabitkan kes indeks wanita warga Filipina yang meninggal dunia pada 18 September.

“Saringan Covid-19 kes indeks didapati positif pada 16 September 2020.

“Susulan itu, saringan kontak rapat dijalankan dan 2 lagi kes positif bagi kluster Bakau dikenal pasti. Dua kes positif ini melibatkan seorang warganegara Malaysia dan 1 warganegara Filipina. Mereka dimasukkan ke Hospital Tawau untuk rawatan,” katanya dalam kenyataan.

Sehingga 19 September, 109 individu disaring untuk kluster itu.

“Keputusan saringan adalah seperti berikut: 3 dikesan positif dan 106 individu menunggu keputusan.

“Langkah pencegahan jangkitan, termasuk proses nyah kuman dan pembersihan dijalankan di Hospital Semporna. Punca jangkitan masih dalam siasatan,” katanya.

Selasa lalu kluster baru Selamat dikesan di Semporna.

Selain kluster Selamat, kluster Benteng dan kluster Bunga masih aktif di Sabah, membabitkan 4 kluster aktif.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Satu Lagi Kematian Di Sabah Hari Ini

KOTA KINABALU: Sabah hari ini mencatat satu lagi kes kematian menjadikan jumlah korban akibat Covid-19 di negeri ini, kini sebanyak tujuh orang.

Ia juga hari kedua berturut-turut negeri ini mencatatkan kes kematian selepas seorang warga emas berusia 85 tahun di Keningau, kelmarin.

Kes kematian terbaharu di Sabah itu diumumkan Ketua Pengarah Kesihatan, Datuk Dr Noor Hisham Abdullah dalam sidang medianya di ibu negara, hari ini.

“Mangsa terbaru melibatkan seorang wanita warga negara Malaysia berusia 96 tahun yang meninggal di rumah di Sabah pada 12 Jun lalu dan didapati positif setelah jenazahnya dibawa ke Hospital Queen Elizabeth. Punca jangkitan masih dikesan,” katanya.

Noor Hisham berkata, satu kematian baharu itu juga antara kes jangkitan yang baru dilaporkan, menjadikan jumlah kematian sebanyak 120 orang.

Sementara itu, beliau memaklumkan sebanyak 43 lagi kes Covid-19 baharu dicatatkan di Malaysia, hari ini, menjadikan jumlah keseluruhan kes kini sebanyak 8,445.

Daripada kes baharu itu, lima kes diimport, membabitkan empat rakyat Malaysia dan seorang penduduk tetap.

Sementara itu, daripada 38 jangkitan tempatan, 15 membabitkan rakyat Malaysia, dan 23 lagi bukan warga negara Malaysia.

“Sebanyak 21 kes telah dikesan dalam kalangan penghuni Depot Tahanan Imigresen Bukit Jalil yang telah dipindahkan ke Akademi Imigresen Malaysia (AIM) di Port Dickson, Negeri Sembilan.

“Satu kes saringan di Pasar Pemborong Sayur, oleh Pejabat Kesihatan Penampang, Sabah.

“Satu kes saringan pekerja ladang warga asing di Temerloh, Pahang,” katanya.

Bagi jangkitan tempatan Malaysia, tujuh dikesan dari sekolah Tahfiz, iaitu dua di Selangor, tiga di Negeri Sembilan, dan masing-masing satu di Perak dan Melaka.- Berita Sabah


Sorok Syabu Di Seluar Dalam, Wanita Indonesia Ditahan Di Terminal Feri Tawau

TAWAU: Seorang wanita warga Indonesia bakal berdepan hukuman mati mandatori selepas ditahan atas dakwaan memiliki dadah jenis syabu seberat 250.55 gram di Terminal Feri Tawau, di sini, hari ini.

Dalam kejadian jam 2.15 petang itu, suspek, 38, dikatakan menyembunyikan dadah tersebut dalam baju dan seluar dalam yang dipakainya dipercayai bagi mengelak dikesan pihak berkuasa dan meloloskan diri ke Indonesia.

Bagaimanapun, usaha itu gagal apabila pihak berkuasa menemui wanita itu dalam keadaan mencurigakan ketika melintasi kawasan pemeriksaan sebelum menaiki feri.

Difahamkan, polis menahan wanita itu sebelum mengarahkannya ke bilik pemeriksaan untuk tindakan lanjut.

Hasil pemeriksaan tubuh yang dilakukan, polis menemui beberapa bungkusan berisi hablur putih dipercayai dadah jenis syabu disimpan dalam pakaian suspek.

Ketua Polis Daerah Tawau, Asisten Komisioner Peter Umbuas ketika dihubungi, mengesahkan penahanan tersebut.

“Sebanyak tiga bungkusan yang berbalut tisu dan salotep berwarna coklat ditemui pada poket berzip baju yang dipakai mangsa.

“Selain itu, polis turut menemui dua lagi bungkusan yang serupa disimpan dalam poket berzip sebelah kanan seluar dalam pendek wanita tersebut,” katanya.

Tambah Peter, pemeriksaan lanjut ke atas lima bungkusan itu mendapati setiap satu daripadanya mengandungi satu plastik lutsinar yang berisi hablur jernih dipercayai syabu seberat 250.55 gram.

“Sehubungan itu, suspek ditahan dan polis merampas semua dadah berkenaan yang dianggarkan bernilai RM22,500.

“Kes disiasat mengikut Seksyen 39B Akta Dadah Berbahaya 1952 yang memperuntukkan hukuman mati mandatori,” katanya.


Peniaga daging khinzir kena parang

SEORANG lelaki berusia 49 tahun ditahan selepas bertindak menetak peniaga daging khinzir dalam pergaduhan di Pasar Karamunting, Sandakan, pagi semalam.

Difahamkan, kejadian jam 9.15 pagi bermula dengan pertengkaran mulut antara kedua-dua lelaki terbabit sebelum bertukar ganas.

Insiden berkenaan sempat dirakam pengunjung pasar selepas melihat suspek meluru ke gerai sayur untuk mengambil parang dan terus menyerang mangsa.

Akibat kejadian itu, mangsa berusia 39 tahun cedera di kepala, tangan dan badan.

Ketua Polis Daerah Sandakan, Asisten Komisioner Mohd Azhar Hanim berkata, pihaknya menerima laporan berhubung kejadian itu daripada orang awam pada jam 9.30 pagi sebelum sepasukan anggota bergegas ke lokasi kejadian.

Katanya, sebaik tiba, kedua-dua lelaki terbabit masih berada di tempat kejadian dan polis segera menahan suspek.

“Pergaduhan hanya membabitkan dua individu dan polis masih menjalankan siasatan punca sebenar kejadian.

“Polis turut merampas sebilah parang pemotong daging yang digunakan suspek untuk menetak mangsa,” katanya ketika dihubungi, hari ini.

Menurutnya, kes disiasat mengikut Seksyen 324 Kanun Keseksaan dan jika sabit kesalahan, boleh dipenjara 10 tahun atau denda atau sebat. – Berita Harian


Covid-19: 7,000 Kes Baharu Dua Hari Berturut-Turut

PUTRAJAYA: Jangkitan harian COVID-19 negara ini, kekal melebihi 7,000 kes untuk dua hari berturut-turut, apabila merekodkan 7,097 penularan baharu hari ini.

Ketua Pengarah Kesihatan, Tan Sri Dr Noor Hisham Abdullah, berkata pertambahan kes hari ini menjadikan jumlah kumulatif kes di negara ini meningkat kepada 799,790 kes.

Katanya, Selangor kekal menjadi negeri mencatatkan pertambahan kes tertinggi iaitu sebanyak 3,119 kes, diikuti Kuala Lumpur dengan 1,005 kes.

“Selain itu, turut mencatatkan pertambahan kes hari ini ialah Negeri Sembilan dengan 788 kes; Melaka (358); Sarawak (289); Pahang (258); Sabah (244); Johor (224); Kedah (198); Perak (187); Pulau Pinang (140) dan Kelantan (123).

“Tiga negeri lagi mencatatkan pertambahan kes dua digit iaitu Labuan dengan 93 kes baharu; Terengganu (43) dan Putrajaya (26) manakala Perlis mencatatkan dua kes baharu hari ini,” katanya dalam Facebook hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AirAsia mula perkhidmatan laluan eksklusif Kuching-Tawau

TAWAU, 5 Disember 2018 – AirAsia hari ini meraikan perkhidmatan laluan dari Kuching ke Tawau, menjadikannya satu-satunya syarikat penerbangan yang menghubungkan ibu negeri Sarawak ke bandar ketiga terbesar di Sabah.

Penerbangan empat kali seminggu tersebut berlepas dari Lapangan Terbang Antarabangsa Kuching pada jam 10.50 pagi dan dinaiki oleh Menteri Pelancongan, Kesenian, Kebudayaan, Belia dan Sukan Sarawak, Datuk Abdul Karim Rahman Hamzah, Pengarah Perhubungan Kerajaan AirAsia Zamani Rafique dan pegawai-pegawai lain.

Setibanya di Lapangan Terbang Tawau pada jam 12.45 tengah hari, pesawat tersebut disambut dengan pancuran air dan Timbalan Ketua Menteri dan Menteri Pelancongan, Kebudayaan dan Alam Sekitar YB Datuk Christina Liew.

Ketua Pegawai Eksekutif AirAsia Malaysia Riad Asmat berkata, “Kami berbesar hati untuk merasmikan perkhidmatan baharu kami dari Kuching ke Tawau pada hari ini yang merupakan sebahagian daripada komitmen kami untuk meningkatkan rangkaian di Malaysia Timur. Sehingga kini, kami telah menerbangkan lebih 3.8 juta orang tetamu ke dan dari Kuching serta 1.1 juta orang tetamu ke dan dari Tawau, yang menyaksikan peningkatan sebanyak 19% dan 30% dari tahun lepas, dan kami jangka angka ini akan terus meningkat dengan laluan baharu ini.

“Kami juga ingin mengucapkan terima kasih kepada Menteri Pengangkutan kerana meluluskan laluan ini dan laluan Perkhidmatan Udara Luar Bandar (RAS) kami yang akan datang dengan kekerapan dua kali setiap hari iaitu Kota Kinabalu-Sibu dan Kota Kinabalu-Bintulu yang boleh ditempah mulai hari ini dan bakal beroperasi pada 1 Januari 2019. Kami juga menjangkakan laluan baharu ini terus menyumbang kepada ketibaan pelancong di Malaysia Timur. Kami turut ingin merakamkan penghargaan kepada kedua-dua kerajaan negeri Sabah dan Sarawak dan lembaga pelancongan atas sokongan mereka, dan kami berharap dapat bekerjasama dengan mereka untuk membangunkan semua destinasi ini untuk menjadi tempat pelancongan yang bernilai tinggi.”

Timbalan Ketua Menteri dan Menteri Pelancongan, Kebudayaan dan Alam Sekitar Sabah YB Datuk Christina Liew berkata, “Penerbangan AirAsia Kuching-Tawau merupakan usaha yang baik selari dengan usaha Kementerian untuk mempromosikan sektor pelancongan di Pantai Timur Sabah khususnya Sandakan dan Tawau. Kami sedang dalam proses untuk memanfaatkan potensi Tawau sebagai satu lagi destinasi percutian utama bagi pelancong domestik dan asing melalui 30 pakej pelancongan yang dilancarkan awal tahun ini.”

Untuk meraikan perkhidmatan baharu ini, AirAsia menawarkan tambang istimewa daripada serendah RM49* sama ada dari Kuching atau Tawau. Tambang promosi ini tersedia untuk tempahan di airasia.com dan aplikasi mudah alih AirAsia dari sekarang hingga 15 Disember 2018 untuk perjalanan segera hingga 16 Disember 2019.

AirAsia juga menawarkan TEMPAT DUDUK PERCUMA** untuk laluan Kota Kinabalu-Sibu dan Kota Kinabalu-Bintulu. Promosi ini tersedia untuk tempahan di airasia.com dan aplikasi mudah alih AirAsia dari sekarang hingga 16 Disember 2018 untuk perjalanan antara 1 Januari 2019 dan 4 Februari 2020.

AirAsia Malaysia (kod penerbangan AK) kini terbang ke 12 destinasi dari Kuching – Kuala Lumpur, Kota Kinabalu, Kota Bharu, Johor Bahru, Bintulu, Pulau Pinang, Sibu, Tawau, Miri, Shenzhen, Pontianak dan Singapura. Syarikat penerbangan ini juga terbang dari Tawau ke Kuala Lumpur, Kota Kinabalu, Johor Bahru dan Kuching. – Newsroom Airasia


12 Lelaki Diberkas Dalam Ops Sarang Di Kota Belud

KOTA BELUD: Seramai 12 orang lelaki berjaya ditangkap oleh sepasukan polis Kota Belud dalam satu Ops Sarang yang dijalankan pada Isnin Pagi.

Ketua Polis Daerah Kota Belud, Superintendan Mohd Zaidi Abdullah berkata tangkapan dibuat semasa serbuan di empat buah kampung iaitu Kg Piasau, Kg Pirasan, Kg Gaur dan Kg Siasai Tamu.

Katanya ketika operasi yang bermula seawal pukul 5 pagi sehingga 10.30 pagi itu telah memeriksa seramai 13 orang dan berjaya menahan 12 individu.

Kesemua individu tersebut ditahan di bawah Seksyen 12 (2) Akta Dadah Berbahaya 1952 untuk tiga kes memiliki dadah jenis syabu.

Manakala sembilan kes pula ditahan di bawah Seksyen 15 (1)(a) Akta Dadah Berbahaya 1952 kerana disyaki penagih dadah.

Sementara itu, 11 orang suspek yang ditahan adalah warga tempatan dan seorang warga Filipina. –SabahNewsToday


Pemandu Van Dipenjara 4 Tahun, 5 Sebatan Lakukan Amang Seksual

TAWAU: Seorang pemandu van dijatuhi hukuman penjara empat tahun dan lima sebatan di Mahkamah Sesyen di sini hari ini kerana melakukan amang seksual fizikal terhadap seorang remaja perempuan berusia 16 tahun, Mac lalu.

Keputusan dibuat Hakim Awang Kerisnada Awang Mahmud selepas tertuduh Kuah Hamid, 56, mengaku bersalah selepas pertuduhan dibacakan terhadapnya.

Mengikut kertas pertuduhan, tertuduh didakwa melakukan amang seksual fizikal dengan mencium dan memegang buah dada sebelah kanan mangsa di sebuah bilik penginapan di Jalan Bakau, di sini, kira-kira jam 5.30 petang pada 5 Mac 2020.

Bagi perbuatan itu, dia didakwa mengikut Seksyen 14 (a) Akta Kesalahan-Kesalahan Seksual Terhadap Kanak-Kanak 2017 (Akta 792 yang memperuntukkan hukuman penjara hingga 20 tahun dan boleh dikenakan sebatan, jika sabit kesalahan.

Berdasarkan fakta kes, tertuduh yang tinggal sekampung diamanahkan oleh ibu mangsa untuk menghantar serta membawa mangsa yang berulang alik dari rumah di Kampung Kurnia Jaya, Batu 4, ke tempat kerja di pusat bandar.

Bagaimanapun, pada hari kejadian selepas bekerja, mangsa menaiki van tertuduh untuk pulang telah dibawa ke sebuah bilik penginapan di Jalan Bakau.

Semasa tertuduh dan mangsa berdua di dalam bilik berkenaan, mangsa diberi minum sebotol air mineral yang dipercayai mengandungi bahan terlarang mengakibatkan mangsa berada dalam keadaan separuh sedar sebelum tertuduh melakukan perbuatan itu.

Terdahulu Timbalan Pendakwa Raya Mohammed Ali Imran yang mengendalikan pertuduhan itu memohon mahkamah menjatuhkan hukuman berat ke atas tertuduh dengan mengambil kira faktor jurang umur antara tertuduh dan mangsa.

Selain itu tegasnya, tertuduh juga didapati mencabuli amanah dan kepercayaan ibu mangsa untuk membawa dan menghantar mangsa berulang alik ke tempat kerja.

Sementara itu, Awang Kerisnada dalam penghakimannya menegaskan perbuatan tertuduh adalah jenayah yang dirancang kerana tindakannya secara sedar memberi mangsa minuman yang mengandungi bahan terlarang adalah kesalahan yang serius.

Mahkamah turut memerintahkan tertuduh yang tidak diwakili peguam menjalani hukuman penjara bermula dari tarikh reman iaitu pada 3 April 2020.